
to Goft, 

AGANCHENGANI 

“Scrooge aro Christmasni Gisikrang’* -ian pe skagimin golposa. 
Charles Dickensni segipa “A Christmas Carol” -ko Rani Sircar 
bi sarangna poraitona gita altukale aro bakkandikkale aro katta 
bichongko on tisa dingtangate, seskaaha. “Scrooge aro Christmasni 
Cisikrang” -ko ia seskagiminonikosa pe skaa. 

Charles Dickens 1812 oni 1870 ona janggi tanggipa, songsarni 
golporangko sena changbegipa British mande ong achim. Uni pagipa 
gro nangstipe pattoko dongani gimin, ua bilsi 12 onin karkanao kam 
kamitingo uni nie-nike uie-masie raanirang uni golpo seanirangna 
namgipa pangchakaniko onaha. Uni seanirangoni 
mongsongbatgiparanga A Christmas Carol, David Copperfield, Oliver 
Twist, A Tale of Two Cities, Pickwick Papers aro Creat Expectations. 

A Christmas Carolara alaksibegipa akotibegipa mande Ebenezer 
Scroogeni aro Christmasni salsa skanggipa attamo uni me mangrangko 
gisikrangko chagrongani golpo, jeem bilsini bilsirangna dal a chona 
agilsakni pilakkon gisik nangatan baksana kusi ong-atenga. Dickens 
ia golpoko 1843 bilsio seahaoba, uko 1915 bilsiosa chappa 
ka atchengaha. Manderang namnikbeani gimin, ia golpoko changni 
chang chappa ka-taitaikuaienga. 

Scrooge kattani ortoara alaksibegipa, akotibegipa. Ebenezer 
alaksibeani gimin uko Scrooge minga ong ja. Ebenezer Scrooge 
alaksibegipa mande ong ani giminsa, alaksibegipa manderangna uni 
bimingko jakkala. Indake English katta “Scrooge” Charles Dickensni 
golpoo mongsonggipa bakko ragipa Scrooge-onisa ong-kata. 

Kusik mingsao segiminko kugipinona peskaaniara altugipa kam 
ong ja. Je ku siko seachim, ua ku sikko ui-ma simangmangaioba 
chu ongja. Seanio jatni-manderangni dakbewal-rikbewal- 
aganbewalrang napehipile donga; uarangko taljaode, pe-sretanichi 
masisretani aro dilsretaniona soka. 

Kattarangni ortorang rokomgni ongna mana: kosakgilgilgipa orto 
aro napehipilgipa orto. Uni gimin semanchagipara mai manchako 
miksonga, pe skagipa uko name ma sie ra chengna ga*aka. 
Semanchagipa uni jatni-manderangni dakbewal-rikbewalko ja-rike, 
badiaba gadangni manderangni aganako baibai rakkie, kra-nitogija aro 
kuattogija kattarangko seanio jakkalnaba donga. Badiaba gipin jatni 
dakbewal- rikbewalode ku attogija kattarangko jinmaode aro seaniode 
jakkalrongjani gimin aro uarangko manderang ra cheikjawani gimin, 

ua kattarangko tiktak pe skagija donmitapa kattarangchi seskana 
draatako mana. 

Ku gipinni kattarangna basakobade ku tango orto apsangipa 
kattarangko manja. Indake ongon, apsananggipa kattarangko ba adita 
kattarangko dondime talatgipakosa jakkalna ga aka. Tangkana katta 
jakkalaba dingtangronga aro mitam obostarang aro bosturangde 
pe-skaenggipani samtangtango aro kusiko dongjanaba donga. Unon 
pe skaenggipa ku*tango dongipa gipin apsananggipa kattarangko aro 
uni samtangtango donggipa bosturangni bimingrangko on-skaa. 

Pe-skagimin seani, dongbringipa songsaro, pe-skaenggipani 
ku siko sea-jotanirangni gisepo ra-chakako man na nanggen. Un 
baksanaba, ua seani ‘individuality’ ba uni dingtangmancha ong-aniko 
gimaatna nangjawa. Sechenggipa golponi gun aro su-uanikoba 
pe-skaanio jaktuatjana jott on ka-anikoba nangchongmota. la pilakko 
nigopesa, pe skagipa kattarangni ortoko pe a aro ku-gipino donskaa. 
Indake peskaaniara, segital-rugitalani gunkoba parakani ong-a. 

A-gilsak da-o chonrikrikangenga. Re-a-doani aro ku-agangrikani, 
kobor watgrikani cholrang nambatbeaha aro tang-dobeahani gimin, 
a-songrangni sima-arirang dongja gita dakpilaiaha. Jatsa jatgipinming 
meli-nangrime, sambabatgiike janggi tangania, ku-sikman-grikgijanichi 
peng-panganiko ra-galna nanganiko ong katata. Namgipa chugipa 
gadango seanirangko ku-gipino pe-skaaniba, ia peng-panganiko 
ra-galani chol mingsa ong-a. 

Namgipa seaniko poraigakmanode, uko gipinrangna rengsi 
tikatna skani bang-a manderangon gnang. Indaka gisikan angkoba ia 
golpoko pe-skae dal-giminrangona aro chongiparangonaba sokatna 
skataha. Poraigiparangko suk ong-atjana ba gisik dongtoatjanade iako 
seja, indiba uamangni gisiko maiba chanchianiko nakatatnasa sea, 
ine Dickens uni Aganchenganio janapa. Golpo nambeani gisik 
an-sengatasan ong-aigija, golponi ning-tuani uko poraigiparangni 
gisikko, Dickensni miksonga gitan, su-dikchongmota. An-tangtangni 
gisikni re-aniko aro janggi tanganiko nipilatnaba ia golpo uko 
poraigiparangna do-ga oe on-a. 


Tura Hawakhana. 


Bnicellish K. Sangma 

(Renangma) 



SCROOGE 

ARO 

CHRISTMASNI GISIKRANG 

(Charles Dickensni segipa “A Christmas Carol”-ko Rani 
Sircar kan-dikkale altukale seskaaha. la seskagiminkosa 
A-chikkuona pe-skaaha.) 

MARLEYNI ME MANG 

Uan Christmasna salsagipani attamchim aro ua attamara 
sin begipa attam ong-achim. Sin-bea aro guurirara, 
ka-sinbegipa ka namgijagipa balwani balara manderangni 
mikkangrango su a gita nangchakachim aro grengrangko 
tin kaata gita dakpilachim. Salgimikan sal on tisamangba 
najachim aro da o, songjinmani ghori dal giparang gittam 
bajikosan dokataiengkuoba, andalgopaiahachim. Officerango 
aro dokanrango bijoli ching-ataha aro sorokni 
teng atanirangkoba teng ataha. Indiba guuri mitmatdugaani 
gimin teng-ata teng atja gita dakaiaha; batesa samtangtangni 
andalaniko andaldapataha. Pilakchin guuri, a paloba aro 
nokningoba. 

Indiba guurioba, sin-gekgekoba aro balwa ka-namjaoba, 
Christmas Eve-de Christmas Eve. Manderang kamtangtangko 
dakmitingo gisik ritchengachim aro kusi ong-achim, aro 
dokanrangba bang-en palnangaha. Kusi ong-ani salko manina 
gita boksisrangko brena nangachim aro cha-ani, ringanirang 
aro rokomari bosturang manderangna brena nanggiparang 
bang-achim. Wil-wat pil-pat mande gapao, saksa sakgipinko 
grongdike me-a me-chikrang “Merry Christmas, Merry 
Christmas” ine salam ka-griktokaha. Banoba banoba, sorok 
teng-atgipani ja-pangrango ba dokan cholgugarango 
chadengsroke, salgipino cha-nasienggipa Christmasni 
meatamni gimin chanchijoljole, bi-sarang Christmasni 
gitrangko ring-engachim. 

Indioba, galsrua gita dakgipa office ge-sao. High Streetni 
sambamangmango, Christmasnade adita kantarangsanjok ine 

mesokna maming chinan dongjachim. lanode ua salni guuri 
aro sin-aniara, ning-tukalgipa dringo tableni samsachi 
asongenggipa, ka-tong rakgipa, ka-sachakani grigipa mandeni 
simgropgipa gisik ka-tongming tik meliachim. Uni bimingara 
Ebenezer Scrooge; aro a-palo, office do-ga kosako, ‘Scrooge 
aro Marley’ ine rongchi see dona dongachim. Maina Scrooge 
aro Marleyara bang-a bilsirangna tangka dakani karbaro 
bakrimgiparang ong-achim; aro Marley bilsi snina skangan 
siangahaoba, uni bimingko ra-galna Scrooge simsakjaha. 

Ruuta somoinan Scrooge aro Marley maikai tangka 
bangroroatgen uko chanchiana agre maming gipinko dakjaha; 
aro uamang tangka man-ba man-roroaha. Tangka. Tangka. 
Tangka. Uan uamangni janggi tangani, chu-gimik janggi 
tangani. Uamangni gamna rikaniko mamingchiba aro 
darangkoba peng-pangna on-jaha. Aro da-o, ia bilsi snina 
Marley siahaoba, Scrooge apsankon dakangkuaha. Tangka: uko 
maidake man-gen, aro uko maidake bang-daproroatgen, 
uarangsan uni janggi tanganio gisik nanganirang. Ua maming 
saloba tangkachi brena man-gipa bosturango kusi ong-jaha. 
Gelna man-ode ua tangkako maming saloba koros ka-jaha, aro 
ka-telna ga-akode, on-matgijasa aro gisik suk ong-gijasa. Ua 
darangnaba indin ka-saede on-jaha. Uni ning-o kerani ka-gipa 
kangalbegipa Bob Cratchitko dugapile kam ka-ateba on-aniode 
komiskabeachim. 

Uni gimin, ia ka-namgijagipa, alaksibegipa mandeo 
ripengska donggijaniara aiao inmanani ong-ja. Uni 
ka-namgijaniko uni mikkango nikpilaiani gimin 
re-pakgiparangba uko re-gelachim aro bi-sarangba ramarango 
uchikode niatmangjachim. Scrooge una simba simsakjachim. 
Indakarangkoba uade nikskajachim; ua an-tangni 
jaksramgijani kamrango jakchakgija ong-e dongaiachim. 

Indake, gisiktango Christmasni an-saoanina on-tisaba 
chanchiani gri, ia sin-begipa guuriarigipa attamo, Scrooge 
chokkio asongari tangkani bohirango aro hisabrango 
jakchakgija ong-e dongaiaha. Mikkiari on-tisamangmang wa-al 
so-pagiparang ching-rakjaen uko on-tisaba ding-atjachim. Uni 
ka-namgija ka-tong ua sin-begipa dringon haida katchaakon. 

Oe dongenggipa do-ga gita ua a-palchipakgipa dringkoba 
nirokatjolaha, jeon duk man beenggipa kerani, sin-dugae 
chiktotgimin jaksirangchi kam ka-na jotton ka-e, stool-o 
kom tote asongengachim. 

Gitik gitak office do-ga oprakbaaha aro ka-srokgipa 
ku-rang gam-baaha: ‘Merry Christmas, Mama: Namengama?’ 
Uan Scroogeni gritang, uni sianggimin nogipani saksa 
kam- kam depante; mikkang rongchinga, chananga aro gisik 
kusin gapa. 

‘Ichi uchiba ong-gijagipa’ ine Scrooge inaha. ‘Gokani kam!’ 

‘Maiko indina, Mama?’ ine Fired, uni grigipa sing-aha. 
‘Chrislmasara maikai gokani kam ong-gen?’ 

‘Merry Christmas chong-motde uara: Gokani kam! 
Chu-gimikan gokani kam!’ ine Scrooge aganchakaha. ‘Indita 
kangal ong-ora nang-ni Christmasara maikai kusi ong-gipa, 
katchaatgipa Christmas ong-gen?’ 

‘Indiba na-ade man-e cha-aba. Mama, aro anga 
uicbon jmota, na-ade kusi ong-gipa, katchagipa Christmasko 
nian-na amgen,’ ine kusi ong-kue, katchakue, Fred 
aganangkuaha. 

Scrooge, ‘Gokani kam’ inemangmangsan agantaiaiaha. 
Maibakae ua katta uni namnikbatsranggipa katta ong-baaha, 
maina ua uko baditaba chang agantaikuaha. 

‘Christmasara choligijagipa, lap grigipa somoi,’ ine 
Scrooge aganangkuaha, ‘je somoion mande an-tango dongana 
bate koros ka-a; aro bangki jachisako una ka-pak sintipile 
re-ata. Unikode apsankon daktaipilaia! Bah! Christmasara 
darangnaba namgniko dakkuja. Christmasko nang-ni ska gita 
jedakeba maniaibo. Anga nang-ko champengna man-ja. Indiba 
Christmasko angni ska gita manina angna on-bo.’ 

‘Indiba na-ade manian manijake!’ ine FFed aiao inmane 
aganaha. 

‘Indide angko saksan ong-na on-bo’, Scrooge inaha. 
‘Nang-na namgniko dakbejokde uara. Bang-a namgniko 

dakkugen ua nang-na!’ 

Bred inaha, ‘Christmasko angade namgipa somoi inesa 
chanchironga. Gisik namani, ka-saani aro on-ani somoi. 
Changsa somoi, jeon pilak manderangan, gipin somoirango 
uamang jedakgipa manderang ong-genchimoba, gisik 
sontolkala, ka-sachakbatkala. Indakgipa somoi, jeon 
manderang niri-gisianirangko guala aro uamang saksa 
sakgipinni ripengrang ine gisik ra-a aro saksa sakgipinko 
kema ka-a. Uni gimin Mama, Christmas angko 
pelsachimangba man-e cha-dapatkujaoba, ua angna namgniko 
dakmanaha aro dakkugen ine anga bebera a. Christmasna 
Nokgipa pattichina!’ 

A palchipakgipa dringo dongenggipa mangchongipa 
kerani chanchisrapgijan jakpa dokataha, aro songsaro uni 
biapko gisik ra-pile, sko dengnokgalgale, wa-al su-rokrokatoa, 
wa-alan sisrangaha. 

‘Simsakjaode Christmasko janggi tangani kam grisa 
manina nanggenne,’ ine Scrooge kenenggipa Bob Cratchitna 
inataha. ‘Aro na-a, anggri, parliamentna chakatsrangbo. Na-a 
katta agannade changa.’ 

‘Ka-anangpanabe, Mama. Re-baenba knalo ching baksa 
cha-pabo. Unasa angade re-baade re baachim, nang ko 
okamnasa,’ R:ed inaha. 

‘Nang-ming cha-pana, anggri? Na-a sko tik ong-jakon. 
Nang siakon anga nikchenggen,’ ine Scrooge chrikdataha. 

‘Maini gimin?’ ine Fred aiao inmanbee sing-aha. ‘Na-ara 
maina bia ka-galgala?’ ine Scrooge sing-aha. Fredni 
aganchakaniara, ‘Ka-saa napani gimin.’ ‘Ka-saa napani gimin!’ 
ine Scrooge chrikdattaiaha. ‘Good Afternoon.’ 

‘Indiba na-ara angni pantemitingomangba angko nina 
re-bajake; da-ora maina angni bia ka-aniko nang-ni re-gijani 
a-sel dake on-engjok?’ ine Fred sing-taikuaiaha. ‘Good 
Afternoon,’ ine Scrooge indattaiaha. ‘Na-a indita gisik 
namjaengana anga duk ong-a. Mama. Anga nang-oniko 
mamingkoba nangja. An-chingni ripeng ong-grikanikosan anga 

nangnikaia. Na-a re-bae ching baksa Christmasni meatamko 
cha-pagen ine anga ka-dongpaachim. Indiba na-a cha-jaode, 
cha-ja. Indimangba, Merry Christmas.’ 

‘Good Afternoon,’ Scrooge inaha. R-ed inskaaha, ‘Aro, 
Happy New Year.’ ‘Good Afternoon,’ Scrooge intaiaha. 

Fred dringoni ong-katangaha aro keraniming 
Christmasni salamko on-grikaha; ua kerani Redna do-ga oe 
on-ate, apsan somoion mangming bolming dakgipa mande 
sakgniko napna on-skaaha. Ka-dingsmite aro sko dengnoke 
salam ka-e, ia re-bagital sakgni jako tuppirangko, ki-taprangko 
aro lekkarangko ra-bite, Scroogeni mej mikkango chadengaha. 
lamangara kangal cholgrigipana, cha-asigipana aro nirok- 
sandia grigiparangna tangka gilengachim, jedakode ia rasong 
grigipa manderangba Christmasko manipana man-genchim. 

‘Mr. Marleyma, Mr. Scrooge?’ ine sakgnioni saksa 
sing-aha. 

‘Mr. Marley bilsi snina skangan sijok. Bilsi snina skang, 
Christmasna salsagipaon ua sia,’ ine Scrooge sikbregija 
aganaha. 

Saksagipa ka-dingsmita gnang agandapkuaha, ‘Oh! Mr. 
Scrooge, chinga chanda gilnasa re-baa. Kangal cha-asigipa 
manderang Christmasni somoio kangal-cha-asianiko uibata, 
aro an-ching cha-ani ba ding-gipa ba-rarangchi, uamangni 
salko on-tisamangmang ka-srokatkalna man-oba, an-ching 
Christmasni miksongchong-motani gita janggi tangenga 
ong-gen. Ong-jawama? Je on-ti min-ti cholchiba?’ 

‘Pattok nokrang dongjama? Kangalrangko 
ma-chakatramrang dongjama?’ ine Scrooge krenga gnang 
sing-aha. ‘Minggnian bang-dugaa, indiba chakpiljaenga’, ine 
sakgnioni saksa duk ong-a gnang aganaha. 

‘Nang-ni aganani bewalni kride, maibakae pattokrarg aro 
kangalrangko ma-chakatramrang gimasrangahakon ine anga 
dikdiksanade chanchimanpilahachim. Indiba uarang 
dongengkuani gimin, aro uarangko chalaina angaba 
kajinarangko on-paani gimin, kangal cha-asigiparangna 

neng-nikanian dongja. Good Afternoon.’ 

‘Indiba’, mande sakgni aiao inmane agandimaha, 
‘Pattokrang aro kangalrangko ma chakatramrang, rasong grie 
uarangko nangchongmotoba, Christmasko manianina 
nangchongmotgipa ripeng dake kasaanikode on-ja. Bang-aan 
kangalrangko ma-chakatramo ia kusi ong-ani somoiko reatana 
bate sinan namnikbatkugenchim.’ 

Scrooge inaha, ‘Uamangni sianiara mande jeldugaaniko 
komiatgenchim. Angade Christmasko manipaja. Gipinrangni 
Christmasko maniani a selkoba anga nikja, aro angni 
koroschide ong-jachina. Angaba gipinrangko dikdar ka-ja, aro 
anga dao aro gipin somoirangoba gipinrangchi dikdar kaako 
man-na sikja. Good Afternoon’. 

Mande sakgni nitatgrikaha, duk ong-a gnang sko 
naringrengaha aro re-ongkatangaiaha. Uamang Scroogeni 
bewalko ma-sina man jaha, indiba uoniko maikoba man na 
ka-donganiara ong gramaianisa ine ma-siaha. 

Da-o attambatangaha. Sin-aba sin-batroroaha. Scrooge aro 
uni kerani tangkani bohirango aro hisabrango jakchakgija 
ong-angkuaha. Bi-sa saksa office mikkangko re-pakange, 
cholgugani a-palo Christmasni gitko ring-na jotton ka-aha. 
Indiba Scrooge ka-mikkenatna gita ruler -ko de-dooa, bi-sa 
kenjagoke katangaha. Duk man-enggipa kerani, stool baksan 
tin-kachapnasipilenggipa, duk-andalani chichang, jean 
Ebenezer Scroogeni tangka chanram nok, uni 
sambamangmango, sorok ramarango, nokrango aro 
dokanrango kusi ong-ani, katchaa-an-sengani gimikkon 
uiataiengachim. 

Bon-kamao office chipani somoi ong-jok. Sikbregijasa 
Scrooge asongaoni chakataha. Uni keraniba stooloni 
bilchroka gnang chadenge tuppi stikaha. 

‘Knalde nang-na chutti nanggen ine anga chanchia,’ ine 
Scrooge randinga gnang inaha. 

“Oe, nanggenchim. Nang-na maming neng-nikjaode. Sir," 
ine Bob Cratchit ku-chonbee aganaha. 

“Neng-nikani gride ong ja,” ine Scrooge aganchakaha. 
‘Indiba uara nang-nade mamingba nangepajawa ine anga 
chanchia. Na-a chutti man-nan nangaigen, aro uaba dormaha 
gnangsa. Anga kamni bidingo nang-oniko maming 
on-pilskaaniko man-jawani gimin, nang-ni dormahako 
kattiora? Ukode na-a oinaini kam ine chanchigenchim, 
chanchijawama? Aro ‘bilsio changsasanchim’ ine grapsijogen. 
Indide nang-ni ska gitan ong-china, knalde, indiba 
pringgipinode seng-gnangbatkale re-bachongmotskabo.” Ua 
aganmitujoljole re-ongkatangaha aro kerani, jeon krokdapgipa 
chola dal-gipaba dongpajachim, uni ro-gipa gitok kaaniko 
gitoko wentongtonge, ku-chotrangko chelna ganaigipa cholao 
siknape, officeko tekaha aro man-a dipet ta-rake nokchipak 
daariangaha. 

Chi-indikaigipa cha-ram ge-sao Scrooge meatamko 
cha-aha aro songbad poraiani ja-mano nokchi re-angaha. Ua 
da-o Marleyni kutturi gitchamo dongengachim; chi-indik 
ka-sindik dakaigipa sarani paksao, jakkalbregijagipa, 
busruangenggipa nokmongo, asongchakram ge-sa, tuchakram 
ge-sa aro am-bol danram. Ua uno saksan dongaiachim. Chona 
rema kamrangna aro nok itrokna gisepo me-chikma saksa 
re-baachim aro dhobi ba-rarangkode su-achim. Ua uamangna 
badita man-a inditan komibeesa tangka on-aiachim aro 
uamangni namroro-silroroaninade on-tisaba gisik on-jachim. 
Kam ka-e on-egipa me-chikmani bimingmangkoba ua 
uijachim. Ba-ra su-timgipani bimingkoba Mrs. Dilber ine 
uigakasa ong-aiachim, maina ua tangka man-na lekka segipao 
indake soi ka-achim. 

Un walo Scrooge sa-rao ga-dapeon, uni chi-indikaniara 
ua biapko songjinmani gipin biaprangona bate ka-sinbate aro 
guuri dinbate nikatachim. Indiba ua uko nikjaha aro una 
simsakaba simsakjachim. Indiomangba, a-palchipakni do-gani 
talao chabi sikatmitingo, maiba ong-ronggija ong-aha. 
Ong-ronggija chong-mot. Do-gao dakchapgipa do-ga doktikani, 
jean ramram do-ga doktikanisanchim aro jekon Scrooge 
gitcham, nitodapatani grigipa, ramram do-ga doktikanisan 
ine chang ritchani ritcha nikahachim, sianggimin uni 

ka-rimska Marleyni mikkang tiktak dake Scroogenade 
nikaiaha. Scrooge mikjape, uko nitaiaha. Ua Marleyni 
mikkangkon nikaikuaha; Marley, jekon ua un attamo ua 
mangming bolming dakgipa mande sakgnina uni sianiko 
janapaona kingking, bilsisnina kingking on-tisaba 
chanchiatjachim. Scrooge nitataha, aro ua do-ga doktikani 
gitcham, nitodapatani grigipa, ramram do-ga doktikani 
ong-piltaiaha. 

Scrooge ka-sine do-ga oaha aro neujoljole, kenchaka 
jajrenga gnang napangaha. Unikoa ua pakkre chasrongate, 
‘Gokani ^m,’ ine ku-misichi injoljole, do-gako tang-datpile 
chipate, andalgipa jang-kerangko kutturitangona gadoangaha. 
Nokningo ua pilakchikon nie ra-chengaha. Gimikkon tiktak 
ong-aienga gita nikaiachim. Darangba dongjachim aro palang 
kokkimao, table ka-mao aro almiraoba mamingba grichim aro, 
bati, chamos aro wal-samo cha-ani me-diksako man-gope, 
pilakan dongna nanga gita dongaiengachim. 

Scrooge rang-speaha, ‘Ah! Angni chanchia gitan. Gokani 
kam.” Indiba ua kutturitangni do-gako tala tekaha. Uan una 
dakrongbewal kam ong-chongmotjachim, indiba do-ga 
doktikanio nikgipa uko gisik suk ong-atjaha. Ua kamchi 
gangipa ba-rarangko oke, chola ro-gipako krue, tuo ganani 
tupiko stike, wal-samo cha-na asongaha. Indiba ua uko 
cha-totsrapgijan, minggipin ong-ronggijani ong-aha. 
Chankolko duule angipa pil-engrang gimikon rang-sanan 
Marleyni mikkangko noksa sala gita daktokaha. Marley, da-o 
bilsisnina sigimin! Aro pil-engrango Sastroni golporangkosa 
noksa sala dongtokachim. 

‘Gokani kam’, ine aganmitue Scrooge chokkioni 
chakatprikprakaha, aro kutturiko baditaba chang ta-rak ta-rak 
re-duulaha aro unikoa asongpilaha. la chango angipa 
pil-engrangko nitaioa, skang gitan uarangko apsan niktaiaha. 
Indiba da-o attamni aiao inmangnirangoni a-gittalbatsranggipa 
aro ong-ronggijabatgipa a-bachengaha. 

Wal-samo sikee dongipa jakkalgijagipa ganti busru ge-sa 
dongachim. Ua gantikora nok kosako donggipa kutturi 

chongipaona sringangachim. Scrooge asongpiltaion, ia ganti 
busru abachengo kasine, jamanode tarakbatroroe, ichi uchi 
moringrengna a-bachengaha. Scrooge aiao inmane uko 
nitataha. Dikdiksani ja-mano ua ganti changsa changgnina 
kasinbee rengtenge, ja-manode gam-batroroe rengtengaha. Ua 
apsan somoion, noko donggipa gipin gantirangba rengtengna 
a-bachengaha. Uan maidake ong-aha aro uni mangsonganiara 
mai Scrooge chanchina man-jaha. Unikode, gitik gitak 
a-bachengaha gitan, gitik gitak ua gantirang gam-a dontongaha. 

Gantirangni gam-a dontongsrapgijan, silitingrang 
nangkingkange gam-enga gita gam-skaaha. la silitingrangni 
gam-aniara nokgitchamni nokkimabatgipa kutturioni 
gam-baenga gita dakachim, indiba uarang jang-ke gadobaenga 
gita gam-dororobaaha, aro Scroogeni asongenggipa 
kutturionan sokbasrangaha. Nokningonjok, aro uaba do-ga 
tala tekgipa gitan! Aro nibo, Scrooge nichaooa, Marleyni 
Me-mangchim! 

Beben Scrooge ‘Gokani kaml’ intaiaha. Indiba 
chong-motgitade ua kenjagokahachim aro ua uko bebera-ja 
ine an-tangna raken agandrana nangaha. Indiba je ong-oba 
uara Marleyni Me-manganchim aro Marley gitan tiktak 
dakaiachim; kni kachotchenga, chelna ganaigipa chola, 
longpant re-elgipa, chatgipa rakgipa ja-koprang aro 
chu-gimikan. Silni gam-aniara um' rim-enggipa aro ki-me gita 
uko wentonggipa ro-begipa silitingoni ong-katengachim. 
Scrooge uina ske name niaha, aro ua silitingkoara tangka 
bakosrangchi, talarangchi, tangka hisap see rakkianirangchi, 
segrik-jotgrike on-ani lekkarangchi aro jrigipa silni tangka 
ra-chakanirangchisa taria ine nikaha. Uko jajrengatbatgipara, 
ua Me-mangko nikprotna man-aiachim. Indiba ua 
mikrontangko bebera-jaha, aro ua maiba rokomni dakmik 
ong-mikanisan ine chanchina skaha. Unon Me-mang una 
Marleyni ku-rango inaha, “Janggi tangmitingo anga nang-ni 
ka-rimska, Jacob Marleychim.” 

‘Asongna man-ode asongbo,” ine Scrooge aganaha, aro 
Jacob Marleyni Me-mang, Scroogeoni chel-tange chankol 
samgipinchipak asongaha. Unikoa uamang golpoaha. 

"Na-a ango bebera-ja, maina na-a mikrontangon 
ka-dongna man-ja,” ine Me-mang inaha. “Na-ara maina 
mikrontangon ka-dongja?” 

Scrooge aganchakaha, “Maina cha-ani hojom ong-gijanisa 
donggijakoba niksretatengnaba donga aro uni gimin indakgipa 
bosturanga gokani kamsan ong-aigen. Angni maikoba 
cha-manani a-selsa na-a iano nakatjaenga ine anga maikai 
uigen? Na-ara angni gisikoni atchigipasa aro uni gimin gokani 
kamsa ine anga maidake uigen?” 

Me-mangara cha-ani hojom ong-gijani a-selsa ba uni gisik 
chanchiaoni atchigipasa ine Scrooge chanchimanchaachim, 
indakede ong-skaja; indiba ua mikkangtango indaka 
ong-ronggija bimangko nike dongsiksakaha aro gisik kenaha. 
Hojom ong-gijani a-selsa ine uni jera ra-aniara ua 
kengokjaenga ine mesoknasan ong-aiachim. 

Uara gokani kamsa ine Scroogeni agananiara Me-mangko 
gisik saataha, aro ua ma-am a-boke grapna aro sildengko 
gam-atna a-bachengaha. Indigita kenmangni gam-aniko 
ong-atani gimin Scrooge kenjagoke sibokna am-pilaha. Uko 
namjabatatna gita, kenmangni gam-anirangko 
ong-atengmitingon, Me-mang uni skoko aro ku-dipeko 
kakapgimin ba-ra suriko ra-galoa, uni ka-magipa chengkna 
ka-bakona dingdebaaha. Scrooge jaktangchi mikrontangko 
rim-tipaha. “Oh! Nang-ni kenmangni gam-anirangchi aro 
ninanggija bimangchi angko duk on-nabeaha,” ine ua ja-sku 
dipane mol-molaha. 

“Na-a a-gilsakni bosturangosan bebera-na skaia. Na-a 
ango bebera-ama bebera-ja?” ine Me-mang ma-amaha. 

“Ra-a, Oh! anga bebera-a,” ine Scrooge pagla gita aganaha. 
“Indiba maina me-mangranga a-gilsako re-roroa, nang-koara 
maina sildeng pata aro na-a angonara maina re-baa?” 

Unikoa Marle3mi Me-mang maikai Marleyni siantaltal 
songrejojoenga Scroogena aganaha. Ichi, uchi, sepango aro 
chel-achi, Marleyni Me-mang a-gilsak gimikkon wenaha; ua 
kusiniko aro dukko, saaniko, rasong grianiko, chuna dal-na 

skaniko, majoaniko, tikkele man-aniko aro chu sokaniko 
nikmanaha; a-gilsako janggi tanganiko ong-atgipa pilak kusi 
ong-aniko aro duk mikchiko. 

‘Anchingni tangka chanram noko anga nangni ka-rimska 
ong mitingo, Ebenezer Scrooge, anga tangka dakani kamnasan 
gisik nangaiachim,” ine Marleyni Me-mang inaha. “Mandeni 
obostarangode, kamrangode anga gisik nangjachim. Ka-sae 
dakanio, ripeng ong-anio aro on-anio ka-srokanio anga gisik 
nangjachim. Oh, Ebenezer, manderangan angni kamchim, 
janggi tanganian angni kamchim, ka-sachakanian, kema 
ka anian aro ma-sigrikanian angni kamchim ine anga 
ma-sijaha, ine anga gualaha.” “Oh, Oh,” innamangmangsan 
Scroogede man-aiaha. 

Marleyni Me-mang aganangkuaha, “Ebenezer, 
tangenggipa manderangni gisepo re-jojoe dongna anga sasti 
on-ako man-enga, gimikkon nike aro ma-sie, indiba 
mamingkoba dakna bil donggija; ango neng-takani dongja, 
dongja ango gisik tom-tomani, anga jeoba dongna inan-ja; 
indiba anga mamingkoba dakna amja, Ebenezer. Gualgiminko 
namatpilna mamingan gri. Anga jringjrotnan ia sildengchi 
kaako man-a. Anga janggi tangmitingo iako an-tangna dake 
ra-aha. lara maioniko daka, nibo, ripeng, uko sepange name 
nibo. Na-aba an-tangna talarangni, chabirangni aro tangka 
bakosrangni -nang-ni kamni chu-gimik bosturangchi, 
iandakgipa apsan silitingko ruaha!” 

Scrooge an-sri moaha. Marleyni Me-mangko wentonga 
gita dakgipa sildeng, uko wentonga, Ebenezer Scroogeko, uan 
kenmangni, kenbegni chanchiani ong-achim. 

“Christmasni somoio”, Marleyni Me-mang ma-amkuaha, 
“anga sastitangko jrimnikbata. Janggi tangmitingo mitchigni 
simsakgijanina, gisik on-gijanina anga ia somoio duk 
man-batbea. Saknaani donggipa duk man-pilani. Namgni 
grigipa duk man-pilani.” Ua jrimbee rang-speaha. 

Scrooge an-sri moaha aro dil-dil ong-taitaiaha. Marleyni 
Me-mangni kattaranga uko ga-kimen gisik nangataha. “Angko 
dakchakpabo,” ine uaMe-mangna ku-misichi aganaha. ‘Angko 

dakchakpabo.” 

“Oe, anga nang-ko dakchaknan re-baaha, Ebenezer,” ine 
Marleyni Me-mang inaha. “Da-awalo maini a-sel aro maidake 
anga nang-na mikkang pa-na man-a anga antangan uija, indiba 
nang-ko dakchakna angni skaniko angna on-aha. Nang-ko 
Gisik minggittam grongegen.” 

Scrooge ku-gapaiaha. 

Me-mang aganangkuaha, “Knalwalo kanta changsa 
dokon, na-a skanggipa Gisikko nikgen. Walgipino ua apsan 
somoio, na-a gnigipa Gisikko nikgen, aro uni walsagipao 12 
baji tiktak ong-o, na-a gittamgipa Gisikko nikgen. Uamangni 
grongegijade na-a nang-na donsogimin rasongoni jokna 
man-jawa. Nang-na angni agangimin pilakkon gisik ra-bo. 
Anga re-na nangaha. Salam.” 

Aganengpittion Marleyni Me-mang ba-ra suriko skoo aro 
ku-dipeo wentaiaha aro kelkichipakna bitinangaha. Uni bitina 
ja-kupraknan, kelki on-tiprak oaha, aro uni sokoa kelki 
chu-gimik oaha, aro Marleyni Me-mang uagita a-palchina 
balboangaha. 

Ogimin kelki gita Scrooge kalimaniko aro duk ong-e 
grapaniko knaaha. la kalimani gam-anirangko uina ua sikbeaha 
aro indake a-palchiko nauataha. Ua Marleyni Me-mang gita 
sildeng patako man-gipa, jakni jak me-mangrangko balwao 
nikaha. Uamangoni bang-batakon Scrooge uiachim; ua 
uamangko uamangni tangmitingo uiachim. Ka-mao donggipa 
nangnikenggiparangko dakchakna jotton ka-e, indiba man-jae, 
uamang grapaha. Scrooge minitsa ba minitgnina niaha; unikoa 
uarang gimaangaha aro wal ong-rongbewal apsan ong-taiaha. 

Walni 2 baji batangpiljok. Attamni aro walni ong-ronggija 
obostarangchi neng-atako aro bilgriatako man-e, Scrooge 
palangona maldona skang, do-ga skango teka gitan teke 
dongkuengama, ukosan niaiaha. Ua pinani ba-rarangko saldoe 
pinaha aro ‘Gokani kamsa’ inna man-na skangan 
tusijripangaha. 

BATANGGIMIN CHRISTMASNI GISIK 

Waljatchio Scrooge mikrake, an tangni samtangtangchi 
andalaniko nitataha. Namen andalbebeachim aro kutturini 
bosturangko ma ekatnan man piljachim. “Mai bajian 
ong-enggnok”, ine ua chanchiaha. “Aro ongrongpilgija andale 
nika”. 

Chakate chola ba ra ganon namgnokma ma on tisa 
tusisrangkuon namgnokma ine chanchijoljole, ua dikdiksana 
tom tom dongaha. Unon sambao donggipa gilja nokni ghori 
dal gipa gam-e dokataha. Ua badita chang doka chanrikaha. 
6.7.8. Dokangkuaiaha. 9.10.11.12. Baro baji! Da o maidakebaro 
baji ong gnok? Uni tuna a-bachengon, 2 baji ong piljok ine ua 
rongtalen gisik ra aha. Ua salgimik tusichipe, da-o 
walsagipani waljatchi ongpiljokma? Ba-aro ian namjabatgipa 
chanchiani - salnan maiba ong-changsrangahama aro uara 
apsan salni saljatchisama? Minggnioni mingsakomangba ua 
namniksrangjaha. Minggnian an-tesrengatani aro jajaatani, 
aro ua an-tesrengatakoba jajaatakoba namnikjachim. Gimikan 
tik ong na nanga. Ong-jaode, ua maidake kam ka gnok, uni 
karbarara maidake silrorognok? 

Karbar? la kattara uko ong ronggija dongsiksakataha. Ua 
palango tudandane, Marleyni Memangni uko grongeako gisik 
raataha. Uara jumangsachimma? Ma ongchongmotachimma? 
Jumangsanoba, ong chongmotoba, Me mangni agananggipa 
katta mingantikon Scrooge gisik raataha. Una 
agananggiminko chanchie dongmitingo, ghori minit 45 
badeanganiko dokataha. Aiao! Sa haji ong-nan minit 15 sanjok! 
Indiba walni sa bajima, salni sa bajima? Uko uigijanide 
dongkuaienga. Indiba ua Marleyni Me-mangara maiko 
aganangachim? 

"Knal walo sa baji dokon, na a skanggipa Gisikko nikgen.” 
Scrooge kattarangko gisik ra ataha. Atcha, inditan 
andalkuaienga, haida walsagipasakon; ruutgijan sa baji 
ong-gnok; uni gimin uni kenchaksoa gita ong-ama ong-ja ua 
da ode uignok-gimikan gokani kam! 

Ghori dokattaiaha. Mamingan dongjake! Uni chanchisoa 

gitan. Indiba secondsagipaon, sa baji dokatjok. Gam-a 
gimaangna skangan, Scroogeni palangko peng-duulgipako 
maiba salkrikkrakaha; nikronggija, baljrengaigipa maiba 
bimang uko nie ka-dingsmitaha. 

Panteba- budepaba daka, kni gipokara ching-pila, ua bi- 
mangara ding-karini bibalrangchi nitoatgimin chola gipok 
ja-roako krua. Jako cheksisako ra-a. Kang-kareo katonggipa aiao 
inmangipa bostuara gangipani samsachiko bik, samgipinchiko 
bik dake jrangate, rikrak rikrak teng-enga. Indiba uni aiao 
inmanbatsranggipa bakara, samtangtangchi pilakkon 
chingchakatpile, uni mikkingoni chingenggipa 
teng-atanisachim. Inditan teng suani gimin, batanggimin- 
reanggimin obostarangkomangba ua tengataniara jasengatna 
man-gen ine Scrooge dikdiksanade chanchiman-pilaha. 

“Na-ara sawa? Maina re-baa?” ine Scrooge sing-aha. 

“Angan ua Gisik jeni re-bagnini gimin nang-na 
agansomanahachim,” ine ua teng-suani bimang aganchakaha. 
‘Angan Batanggimin Christmasni Gisik. Nang-ni Batanggimin 
Christmasrangni Gisik. Angni dakchakachi, na-a nang-ni 
bi-samitingni aro pantemitingni Christmasni somoiko gisik 
ra-pilgen aro janggi tangpilgen. Ua batanggimin somoio mai 
a-sel ong-ahachim, na-a maidake chanchiachim, uko na-a gisik 
ra-pilgen.” 

Gisikni aganmitingo, uni skooni teng-suenggipa 
teng-ataniko nichakangkuna man-jawaha ine Scrooge 
chanchiman-pilaha. “Nang tuppiko ganbo,” ine ua 
mol-molaha, maina Gisikara tuppi ro-chokgipako pakkol sepe 
ra-bitachim. “Nang-ni tuppiko ka-sapae ganpabo.” 

“Duk-sukko nang-ni uigijanian aro nang-ni ka-tong 
rakanian ia tuppiko atchiataha,” ine Gisik aganaha. “Nang-ni 
indonga mande ong-anian angko ia tuppiko ruuta bilsirangna 
ganataha, jeni a-selan angni on-enggipa teng-suaniko nikja. 
Aro da-o, anga agansrapgijaan, na-a angko uko ganatpilna aro 
angni teng-aniko sikkimitna ska! Kratcha-beani!” 

Kragija mol-molaniko dakanina Scrooge kema bi-aha, aro 

uko dakchakna aro jokatnasa ua mikkang pa aha ine Gisik 
una talataha. Scroogeko jakpongo rim-e ua inaha, “Chakate 
ang baksa reroropabo.” 

Jeo ua dongenga, palango ding-bil ding bil, uno dongna 
sikbatgenchimoba, ua jechakna man-jawa, manitelnan 
nangaigen ine Scrooge uiaha. Uni gimin ua tusio ganani chola 
ro-gipa aro tuppiko aro ramram ja-kopko ganarin ua Gisikko 
ja rikangaha. Indiba Gisikde kelki gitasa a palchina 
balboangenga ine ua ma siahaon, ‘Angade mandesaan, balwao 
re na man pajawa!” ine ua kene chrikaha. 

Gisik inaha, “Angni dangtapanian nang-ko joLitgen,” aro 
dikdiksanon uamang pakma gita re ongkatangaha. 

Uamang sakgni, Scrooge aro Gisik, songjinmani 
andalgipa walko chel e galbahae, a barangni jatcho 
songadamosajok. Ronggrikgipa, ka-singipa sin karini wal, 
a aoara suurirara. 

Scrooge niwilwalaha aro aiao inmanani aro gisik 
katchaanian gapaha, maina Gisik uko uni bi samitingo roram 
biapona rimangaha. Ua gualgimin somoini pilak 
ka-dongsoanirang, katchaanirang aro kenanirang uni gisikko 
su pekaha. Uni ku chilrang moaha aro dilangkuchina Gisikko 
aganon uni ku rang be aha. 

“Gisik ra-ama?” ine Gisik sing aha. 

“Gisik ra-ama? Ra-a ine anga chanchia. Mikron 
katipemangba anga ia biapo rama nikaigen. Maina, anga ianon 
atchiachim aro ianon dal-atakoba man-aha.” 

“Indiba na-a indita bilsirangna ia biapni gimin 
chanchisrangjahachim,” ine Gisik inskaaha. “Ua batanggimin 
somoi, aro uming nangchapgipa obostarang 
dongjagenchimoba, nang-na maming dingtangani 
ong-jawachim. Jeba ong-china, hai re-taignok.” 

Rama ja-kuantikon Scrooge kusi ong-bee gisik ra-aha. 
Baditan iano a-sel-obostarang ong-angaha, ua chel-anggimin 
somoio baditakon ui-chanchiaha. A-ba ramajoljol re-e, ua me-a 

bi sa chongipa gita ong piltainikaha. Chongipa bi sa 
ong-taijok, gisik ka-tong baljrenga, ja ku ga a ritchenga, jean 
tangka bobram biapni Scroogemingde maming bak nangepaja. 
Chano nokking bangpagijagipa, anti gesa donggipa songona 
uamang sokeaha. Bang a me a bi sarang uamangchipakna 
rebaaha. Mitama gureo gaa, mitama garirango. Uamang saksa 
sakgipinming chrik-a bokgrike ka dingaha. Uamanga kusi 
ong gipa, gisik ritchenggipa dol; schooloni ong katbaenggipa 
bi-sarang ong-na nanga aro chutlina nokchi 
re angenggiparang. Scrooge uamangko talrikaha aro sakantini 
bimingkon gisik ra aha. 

“Merry Christmas, Merry Christmas” ine uamang saksa 
sakgipinna inwatgrikengachim, aro Scroogeba “Merry 
Christmas” ine chrikchakatgnokchim, indiba Gisik uni 
jakpongo rim-ako ma-ketbatataha. “larang batanggimin 
somoini jagringrangsan,” Gisik inaha, “aro nang ni gisikosan 
dongaia. Hai re kuna.” 

Gitcham school-nokona sokkujana kingking, uamang 
chongipa, chrika-jikjaka grigipa songko napprete re-angaha. 
Nokkingo chong prote rikdapa dongachim, jeon kanta ge sa 
kadingdee dongenga. Dal a, indiba simsaka-niroka gri gita 
nikgipa nok, saraora dobima aro do-bisarangsa gekgak gekgak. 
A-palo chi indikdik, ning oba ka-sindikdik. Chi indikdik, 
chijima aro asong-ge songchakanirangba dongsrangja gitan. 
Scrooge aro Gisik nokko napprete nokjanggilchipakgipa class 
raram kutturiona napangaha. 

Ching-rakgijagipa wa-alni sambao desko asonge chongipa 
me a bi-sa saksa saksan poraiengachim. Ebenezer Scrooge, 
chatro bi-sa. Scrooge, mande brigimin, ia saksangipa 
bimangko nikna duk man-beaha. 

“Uan angni janggi tanga gimiko duk man-batsranggipa 
Christmas,” ine ua Gisikna aganaha. “Ua bilsio ai bilongbee 
saachim, aro ua ding-gipa biapo sin-kari gimikan dongna 
nanggen ine sangipa ku-pattiaha. Uni gimin Baba aiko aro 
nono Fanko Salgipeng-Francechina rimangaha. Headmaster 
angko nirokna ku-chakachim. Hmm! Uni chanchiani gitade 

angko salgimik gimik hisab ka atani aro I^atin poraiatanian 
Christmasni chuttiko kusi ong-e re atani aro Christmasni salo 
angna cake chil engsa aro ringani glass-sa bate on anian!” 

Aganengmitingo, Cbristmasni somoio, Kusiui Soinoini 
pilak an sengani katcbaanirangoni alokgalako man e, scboolo 
Headmaster baksa saksan dongo badita duk man acbim ua 
pilakkon rongtalbee Scrooge gisikra ataba. Aale cba anirang, 
kusi ong e katcbae manianirang aro songadamo uoktango 
kading-ansenganirangna ua baditana kingkiiig 
ka pakatabacbim ua pilakkon gisik ra ataba: sougjiumao 
tamasa ong-enggipako re-ange nina sika man-cbakjao aro ka-ara 
amja bilara sokja dake ua maikai grapi)ilaba ukoba gisik 
ra ataba. Headmaster uko rimangna on tisaba simsakpajacbim. 

Gisik uni jakpongko danglape, class ra ram kutturini 
a palcbiko jaksi otataba. Scrooge a-palcbiko niatoa, ku agana 
gri tamasa dakgiparangni riting dake balpakangimgako 
nikataba! Ali Baba aro Morgiana, Valentine aro Oraon, 
Robinson Crusoe aro Friday, aro bang a gipinrang -maiiiing 
ma sisretani gri gantok-cbintoka. Ua uamangko nike ka tong 
rongcbu su aba. Ua rake a bokaba; uamangara badia 
golporangonicbim ua gisik ra-ataba; uamangni daka kam aro 
obostarangko gisik ra ate ka-dingaming grapaming dakaba. 

Ua Gisikna betbetataba, “Ua Cbristmaso anga saksan iano 
asonge songrearangni gimin segipa aro banaie segimin 
golporangko poraiacbim, je golporangoni bang batakon 
dakmesokmanaba. Indiba anga ua somoio saksan ong aniko 
cbakna ampiljaba aro angni poraienggipa kattarang mrikmrak 
dake angni mikkango gitcboaha. Una skanggipa Christmas 
cbuttirango angni nigipa dakmesokanirangko gisik ra ate anga 
grappilaha.” Scrooge ka dingsmite, mingantikon cbo em 
cbe em gisik ra angkuaba. ‘Angni poraienggipa golporangko 
anga mikchini giminan ma sipiljaba aro grape neng ani gimin 
tusidimuangabakon.” 

“Unon anga aiao inmanbegipa jumangko nikaba, aro 
golponi manderang gimikan kadingsmite angko 
batpakangtokaba aro anga mikrakoa gisik an sengkalaba.” Ua 

gisik ra ate ka-dingaha aro an-tangni sikdikdikgipa bi sani 
somoiko gisik ra-ate rang-speaha. 

“Da nang ua me-a bi-sa,” ine ua skimaha. Unikoa ua 
ku mituchi aganangkuaha, "Angni office cholgugao 
Christmasni gitko ring-na jotton ka-gipa chonbegipa me a 
bi-sana anga maikoba on ato namgnokchim. Christmasni 
somoio anga an-tangni sikdikdik saksan ong-ako gisik ra-na 
nangachim.” 

"Gipin Christmasko niskanajok,” ine Gisik agane, jakpa 
ripripaha. 

Class ra-ram kutturi dingtangaha, andalbataha, 
sel-tajabataha aro chi-indikbataha. School -chatro Ebenezer 
Scrooge brikalaha aro changrokalaha. Ua kutturio 
re-jojoengachim. Ichi bik. Uchi bik. la Christmasoba ua 
saksantai aro gisik duk jrimbeenga ine nienggiparang uiaha. 
Ua dikdiksana mikchipe skoko pakmao dan-dane chadenge 
dongaha; unon class ra-ramni do-ga oaha. Me-chik bi sa 
chonbea katnapbae, uko gitoko rengkote ku dimeaha. Pante 
sokgimin school chatro aiao inmane mikgaoaha. “Fan,” ine 
ua ku-misichi inaha, “Nono Fan. Nang ni angko grongna 
re-baana anga kusi ong-bejok!” 

Fan inaha, “Anga nang-ko nokchi rimnasa re-baa, 
Ebenezer.An-chingni nokdang da-ode aiao inmanpilbejok aro 
Baba-ba gilsreaha. Ua da-ode ka-saningbejok aro sontolbejok. 
Na-a Christmasna nokona re-bana man-genma ine angni 
sing-oa ua bikan ku-chakaia. Na-a schoolchi maming saloba 
re-angna nangtaijawaha ine ua inaha! Ian mairongpile kusini 
kobor ong-jama? Na-a mande ong-nasienga aro karbar ka-aniko 
skie ra-na nanggen ine Baba agana. Indiba una skang, aiao 
inmanpilgipa Christmas chuttiko manichengna, ka-sara Eb.” 

“Oe. Nang-ni gritang Fired uni depante,” Gisik inaha. 

Scrooge mamingkoba aganchakjaha. Agananiba 
mamingan dongjachim. Indiba ding-bea ingipa gita ua 
mikkangtangko rumalchi ipakaha. 

“Hai," ine Gisik agane, Scroogeni jakpongko dangtapaha. 

Uamang changgipin Christniasko niktaiaha. la changdo 
songjinmaojok, dokanrangko nitoattoka, sorokrangoara kiisi 
ongenggipa katchaenggipa mande jinmarang resusattokenga. 
Unon attamjokchim aro uamang gudam nok tesani mikkango 
chadengengachim. 

“Uko uiama?” ine Gisik sing aha. 

Scrooge inaha, “Uinan nanga! lanon anga kam skie 
ra jachimma? Oh, ua salrang. Dal na chunagipa mande, arcj 
janggitangani pilak aiao inmananian angni mikkango!” 

Uamang gudam nokona napangaha, aro uano saksa 
dalgipa mande, jekon ka-dingkamaia gita nika. Gudam nokni 
pakmao donggipa ghoriode 7 baji ong jok. 

Scrooge inaha, “Uan mande namgipa Fozziwig bura. j(! 
kam skie ra gipanaba uan nambatgipa nokgij)a. Ka sachaka, 
chanchininga aro jaksrama. Ua man a dipot chingni kam 
ka-ani obostarangko namatna jotton ka achim. Namgipa 
Fezziwig bura!” 

Uina ska gnang Gisik Scroogechiko niaha. 

Unomitingchacha Fezziwig chrikataha, “Ebenezer! 
Dick!” aro pante Scrooge uming kam skirimcnggipa Dick 
Wilkins baksa napbaaha. 

“Dick Wilkinsan angni nambatgipa ripengchim,” ine 
Scrooge Gisikna agantimaha. 

Fezziwig inaha, “Da-ode, panterang, ta-rakkalbojok. 
Chrok-mesaanina pilakkon taribo.” 

Uni agana bon-na skangan, ua kam skie ra-enggipa sakgni 
kam a-bachengaha, aro dikdiksanon gudam nokko itrokgalaha, 
kam ka-chakanirangko ra-galaha, lemrangko pilta rate tariaha 
aro wa-al jele so-aha. 

Violin salgipa napbaaha aro violinko ku-dipetango done 
desk nalsachi asongaha. Ua violin salna a-bachengsrapgijan, 
kutturio mande gapaha aro chrok-mesaani kusi ong-e cha-ani 
a-bachengaha. Fezziwigni jikgipa demechik chanangbea 

sakgittamko rime re baaha. Demechikrangni pantc- 
ripengrangba re baaha. Fezziwigni ning o kam ka giparang 
gimikan re baaha. Mi song-timgipa, chakkol me-chikrang, dud 
palgipa, ruti dakgipa aro uamangni pilak ripengrangan 
re baaha. Uamang pilakan mande namachim aro uamang 
namen an sengtokaha. Uan aiao inmanpilgipa an seng 
mosaani ongahachim. 

Uamang chrokanikon chrokaha. Kal anirangkoba kal aha. 
Uamang cake, be en bichemchemko jo e tarigipa, chankol 
ning o song gimin turkey do-o aro Christmasni namnamgipa 
gipin cha-anirangko cha aha. Biteoniko tarigimin tobegipa 
ringaniko ringaha. Aro beben uamang chrokakoba 
dontongjaha. 

11 bajio Fezziwig jikse do-gacholo chadengaha aro 
sakantian re ongkatangmilingo, ka dingsmile, “Merry 
Chri.slmas” ine jako rim-e salam ka aha. Pilakan inaha, 
“An-sengbebejok, chabebe ringbebejok.” 

Chae ringe chroke kusi ong-miting gimikan, Scrooge gisik 
so sojengjeng ong-e mesokaha. Ong-anggimin pilakon kusi 
ong-joljole, pilakkon gisik ra-joljole, ichi uchi re jojoe, ua 
Gisikna betbetaha. Indiba cha-a ringa chroka mesaa matchote 
gudam nok kali ong-taion, kam ka-na skie ra-enggipa Ebonezer 
aro Dick dokano table kokkimao tuna a dam tarion, Scrooge 
rang-san jrip dakaha. 

“Mai ong jok?” Gisik sing aha. 

“Ong ja. Mamingba ong-ja,” Scrooge inaha. “Angni 
mangkramgipa keranina anga da-o ku samangmang aganna 
man-osachim. Uasan.” 

“Uasan ong-ja- uasande ong-chongmotja,” ine Gisik 
inaha, indiba ka-sinbeesa indinani gimin Scroogede 
knarikjaha. Ua ua somoio gisikba on-jaengachim, maina Dick 
Wilkins aro Ebenezer Scrooge gudam nokni chakkirangko 
kimitahaon, ua aro Gisik nokmikkangni chongipa, 
ramramgipa kutturiosajok. 

Kutturio me-tra bisa saksa, ramram, indiba chananggipa. 

LJa Ebenezor Scroogeming betbotengachim. Scrooge, jean 
songjinmao da-ode saksa karbar ka-gipa aro pante bilsokgiinin. 
Kam skie ra-gipani gisik ritchenggipa jajrengani grigipa 
bimangni palo da-o gisik jrimgipa, jajrengani donggipa 
inikkang. Chuna dal-na skani, inikbokdiigaani aro jajrenganiko 
uni rnikkango rongtalen nikachini. 

“Namgni gri, Ebenezer,” me-tra inaha. “An-cliing bia ka-na 
man-jawa aro ka-naba nangja.” 

“Maini gimin?” Ebenezer sing aha. 

Me-tra inaha, “Maina na-a angni bondobos ka-gipa panli; 
ong-jajok. Na-a dingtangaha. Dingtangbejok. Sakgipin mande 
ong-mitingo nang-ni ku rachakani nang-ko kabingjachina!” 

“Anga maidake dinglangjok. Belle?” ine Ebenezer 
sing-aha. 

Me-tra inaha, ‘Anga fla-odc nang-na gaincliatjajok. Nang-ni 
tangka chanraino kam ka-anisa nang-na da-o dal-batjok. 
Nang-ni chanchianio angnade biap dongjajok. Karbarna 
chanchianirang, sonana aro bang-bata sonana chanchianirang 
angni biapko ra-skajok.” 

Ebenezer inskaaha, “Na-aba gipinrang gitan apsan. Na-a 
kangal -cha-asianiko mitchieba, gamko chonnika. Indiba 
an-chingni bondobos ka-aoniko angko walchina anga maming 
saloba bi-kuja aro uko na-a uia.” 

“Nang-ko watchina na-a maming saloba bi-kuja. Kakkel. 
Indimangba anga nang-ko wata,” ine Belle aganaha. “Na-a joka 
gita daknikjok ine na-a an-langan uia. Na-a dikdiksanasan 
duk ong-aigen aro unikode na-a angko gualsrangaignok. lako 
uie, anga nang-ko maidake kimgen? Nang-ni basegimin janggi 
tanganio na-a kusi ong-gen ine anga ka-donga.” 

“Nanggisikko dingtangatjawahama. Belle?” ine Ebenezer 
sing-aha, indiba sing-na nanganasa sing-aijok ine talen nikna 
man-achim. 

Belle duk ong-e sko nongnenge kutturioni ong-kalangaha. 

“Angko nokchi rimpilbojok, Gisik. Angko nokchi 
rimpilbojok,” ine Scrooge duk ong-e aganaha. ‘Angko duk 
onchanabeaha.” 

“Aro changgipin Christmasmangmangko,” ine Gisik 
aganaha aro unon rang-san uamang badiaba biapni gipin 
kutturiosajok. 

Kutturio bisarang gapa aro Christmasna uko nitoe taria. 
Ma-gipa wal-samo asonge bi sarangni git ring a, chroka aro 
kal-grikako nie dongenga. Chanangbegipa ma gipa, gisik 
tom-toma aro be-enna gisikna jajrengani gri dongtoa. Do-ga 
obaaha aro dal a chona rokomari bimangni katomrangko 
radame me-apa saksa napbaaha. 

“Baba,” ine chrike bi sarang uko timoltoke, sing anirangko 
sing-aha, uni chola ro-gipako okgalaha aro kadingatanirangko 
una aganaha. 

“Da-al attam anga nang ripeng gitchamko nika, Belle,” 
ine me-apa inaha. “Ra sawa chanchichipe ni?” 

“Sawa?” ine Belle sing-aha. “Mr. Scroogema?” 

Segipa inaha, “Oe, kakket. Gisik nangbee tangka hisab 
ka-engako anga bini office kelki gita nikata. Uni ka-rimska 
Jacob Marley saa bilongbeenga sinasiengjokna. Ebenezer 
burako niede ripengtang sinasiengjok ine darangba chanchina 
man-jawa. Gisiko maming gipin chanchianian gri ingipa gita 
kamkosa kam ka-enga. Mingsanasan gisik on-aigipa inande 
chong-mot!” 

Belle rang-spite inaha, “Pangnan biade indake 
ong-rongaiachim.” 

“Gisik,” Scrooge inaha. “Gisik, angade chakna arnjajok. 
Angko nokchi rimbojok!” 

“Batanggimin somoio mai a-sel ong-aha ukosamangmang 
anga nang-na mesokaia. Uarangna angko matnangnabe. 
Uarang nang-ni a-selsa indake ong-aha, angni a-sel ong-ja,” 
ine Gisik aganchakaha. 

‘Angade chakna amjajok, angade cliakna anijajok,” iiio 
Scrooge ma-amaha. 

Ua Gisikchiko niatoa, uni dikdiksana skangsan iiikgipa 
pilak manderangko Gisikni mikkango nikaha. Fan, Belle, 
Fezziwig aro Dick Wilkins; aro an langni bi sa, pante aro 
brigimin bimangrangko. Gisikni skoni leng atani 
teng brappilaha. Duk su-pekenga ingipa gita gojrone ma ame, 
Gisikni tuppi ro chokgipako pakkol scpaoniko Scrooge 
ra galaha. Ua uko Gisikni skoo slit, .laataha. Ua uko rake 
sikone, rim chipataha, indiba Gisikni skoni teng atani 
sikkimitangjachim. Ua tuppi riking gita ching protbae, 
kutturini a-pa gimikkon jasengataha. 

Gisik una changbonga Christmasrangko nicsokaha. 
Changbonga Christmas aro dingtang dingtang sakbonga 
Scrooge. Gisepgrikni pilak Christmasrang aro pilak 
Scroogerangba sambaontokchim. Uni janggi tanganio 
mongsonggipa obostarang gimik! Indita gisik jingjcngani! 
Indigita banga gisik raatanirang! Minganlian Scroogeni skoo 
dimtiptokaha. Beben ua chaknade ainjawajok! Unasa ua 
Gisikni skooni teng suanikoba sikkimitna jotton ka aha. 
Indiba teng-suani kiniitjaha. Scrooge mikkangtangko jakchi 
rim-tipe, ka siksikpile grapanikon grapaha aro uni be en 
moaha. Ka-sine uni gisik ka-sinangaha aro ua mikgaooa, 
kutturitangon ong-pilaha. Neng-a amchakjae, palangchipak 
dekdak dekdak re-ange ua gadoaha. Dikdiksanon ua henggok 
ra-pile tusijripangaha. 

DA ONI CHRISTMASNI GISIK 

Game henggok ra-mitingchachaon, Scrooge 
niikrakbaaha. Ruutgijan sa baji doktaignok aro Jacob Marleyiii 
Me mangni agansogimin gita, minggittam Gisikrangoni 
gnigipani re baanina an-tangko tarisona nanggnok ine ua 
ma siaha. Uni gimin ua palangko peng dulgipa ba rarangko 
salkrike, ka dongsoa gnang sengaha. Maironga rokomni 
bimang uni mikkango nakatgen ua on tisamangba 
chanchichipna man jaha; indiba ua pakkre chasrongate aro 
gisik mangrakate antangna inaha, “Mamingba angko jagokatna 
man jawajok.” An-tangnamangba ‘Gokani Kamsa’ inanikode 
ua dontongsranga gitan dakaijok. 

Dong! Sa baji. Da-ora maia ong-gnok? Mamingba ong-ja. 
Minit 5 badeangjok. Minit 10. Mini! 15. Ebcnezer Scrooge 
an-sri moaha, ka-dongani nabaaha aro kenaba kenaha. Mai 
ong-ahasai? Uara maiko dakna nangachim? Ua an-tangko je 
a-sel ong-aninaba tarisoahae, maming a-sel ong-a 
dongsranggijanikode chakna amskajajok. 

Mamingba nakatbajaana jajrengengmitingo, ua 
minggipinnaba jajrengaha. Maina, ‘Dong’ ine doke sa bajiko 
parakatantal, ua ronggrikgipa gitchake teng-anichi pipripako 
man-e palango dengdale dongengachim. la ong-ronggija 
leng-ani banoni, maikai aro maina nakataha, ua ma-sina 
man-jaha. Da-nang Scrooge! 

‘Angko wa-al kamengama aro angasa uko uijaengama?’ ine 
ua jajrengaha. Indiba ua wa-al kama gitade daknikskajaha. 
Uara ong-ronggijani chong-mot. Ua dongsiksake ka-a ding-e 
dongaiaha. Bon-kamao ua an-tangna chanchiaha. ‘Haida ia 
ong-ronggija teng-aniara asongchakram dringonisa 
re-baengakon,’ aro ua ja-kop ga-krokkrakari kending kending 
do-gacholchipak re-angaha. 

Ua uko ka-sine jitpakatnasimangmango, knaronggija 
ku-rang inaha, ‘Napbabo, Ebenezer Scrooge.’ 

Chi-indikaigipa asongchakram dringa mairongpile 
dingtangsrangjok! Gitchakgipa ong-ronggijagipa teng-ani, jean 

Scroogeko jajrengatbeahachim, ia dringoui 
teng babebeengachim. Ua kutturiko tangsekgipa bijakraugchi 
aro gitchakgipa biterangchi nitoatachim. Chaiikolora walsare 
chadopile waal chingengachini. Awaseo singhason dakpile 
chong-doe dongiparanga song gimin turkey do-o, rajahas, 
sikar ka-e man bagiparaiig, do-nok, be en ja tongrang, wak 
danibe, be-en su kningako ro dingo tarigiparaag, tappra 
ding-ao gopgipa be-en rachemchema, biteoniko chi-e 
tarigimin, me-dikni me-dik etchaluk dal-dalgipa, wa-alo 
gopgipa bitchilrang, gitchakrairai applerang, bitchiarigipa 
komilarang, cha-togipa nasbatirang, cake dal-dalarang, aro bite 
bitchiko wanti pue tarigimin ding-gipa ringanirang! 
(ihristmasni chu-gimik cha-anirang ringanirang chong-mot! 

Ia cha-ani ringanirangko dangipa biapo cliananggipa, 
gisik an-saogipa, bimang dal-gipa asongachim, jean 
ching-enggipa bil-cham dal-ako jako ra-achim. ‘Napbabo, 
Ebenezer Scrooge, napbabo, napbabo,’ ine ia aiao inrnanjjilgipa 
Gisik uko rimchaksoaha. ‘Napbae angko talbate uie ra-bo. 
Angchiko nibo. Angan Da-oni Christinasni Gisik.’ 

Ra-bia gnang Scrooge ia Gisikchiko niataha. Kiniil 
gipokchi ja-te koa donggipa, tangsekgipa olgrokbegipa chola 
ro-ako ua ganachim. Uni kni ro-a, a-mang rong chika aro 
rikkena, skoora holly bijakni ripokko gana, ja-arara. Gisik 
naingipa, gisik kusi ong-gipa, katchagipa Gisik. 

‘Da-oni Christmasni Gisik bilsiantin dongronga,’ Gisik 
inaha. ‘Christmas a-bachengaonin bilsiantian. Uni gimin, ia 
ma-kringoni angan sa-chon. Indiba Da-oni Christmasni Gisik 
mingantinin kamde apsanaia. Chingoni mingprakan, 
Christmasni asol gunko -ka-saani aro on-ani gisikko, nama 
kattani aro tom-tomani gisikko, simteka gri an-seng mesaani 
aro aale cha-ani gisikko - chipe ra-e, uko a-gilsakna 
teng-chakatpila.” 

Scrooge inaha, ‘Oe. Da-osa uijok.’ 

‘Nang-ni Christmasni orto chong-motko uikugijani aro 
ma-sikugijaniara dukni ong-a,’ Gisik inaha. ‘Dal-bea dukni. 
Na-a bang-akon galjok.’ 

‘Oh, anga uia. Anga da-ode uijok,’ ine Scrooge aiao inmane 
inaha. Mejatamo anga Batanggimin Christmasni Gisik baksa 
bebera-gijasa aro sikgijasa re-angaiachim. Indiba uni angna 
mesokgiminoniko anga bang en skie ra-aha. Mejatamo anga 
jeko nikaha aro skie ra-aha, anga uko gisiko chipaha. Anga 
bang-batako skie ra-na tarie dongenga, Gisik. Nang-ni skachi 
jechiba angko rimaibo. Da-a walde kusi ong-en anga nang baksa 
re-aigen.’ 

‘Angni cholako rim-bo,’ ine Da-oni Christmasni Gisik 
inaha. Scrooge uko dakaha, aro mikjapsanon, Christmasni 
katchaani chinko on-enggipa kutturi gimaangaha. 

Scrooge aro Gisik da-o songjinmani sorokrangosajok. 
Christmasni pring. Nokni padotrang nokkingrangoniko aro 
ramarangoniko suuriko satpakgalenga. Uamangni 
chonchongipa depanteranga suurioniko dal-dalprele mande 
tarienga. Sakantian Christmasni salamko a-bokgrikonga. Suuri 
tom-giminrangko gotatgrikenga; mitamara jeko miksonge 
gotatata, uamango nangea; mitamde nangeja. Ka-dingani 
ku-rangrang balwao gitchoangaha aro nokni ma-dotrangni 
song-enggipa Christmasni mepringni similaming brinangaha. 

Da-o be en palgipa dokanrang adha oaia. Bite palgipa, 
iiie-bu samjak palgipa, nanga nangia palgipa dokanrang aro 
ruti tarigipa dokanrang gimikan apsan. Gimik dokanrangan 
adha oaia! Pilak dokanrangkon Christmasna name nitoo taria, 
uarango namnamgipa bosturangan gapa aro gimik 
dokanrangan palnangtokbeenga. Maiba mingsasikko gualgipa 
da-o dokan chipnasimangmango bostu ra-gitikna nanggipa 
manderang bang-pretaiachim. 

Somoi ong-nagitiko pala breako Scrooge aro Gisik 
ka-dinga gnang nie roaha. ‘Christmasna manderangara badita 
duk kosto chaka,’ ine Scrooge an-tangna inaha. ‘Uamangara 
an-tangtangnan indakpile dakengama, ma uamangni ka-sagipa 
nokni manderangnasama? Dolgninan on-tiprak ong-enggen, 
anga aiao inmanja,’ ine ua gisik gnange chanchiaha. 

Ruutgijan gilja nokni aro bi-ram nokni kantarang dokna 
a-bachengaha. Dokanrang chipaha. Dokandarrang 

an-tangtangko dokpronge rongtalataha aro olakkina 
re-angenggipa mande jinmaming re brinangaha; jcni 
atchianina Christmasko mania, ua Jisuko olakkina, mande 
ra na aro de mittelna. Ua apsan somoio noktangtango ruti 
tariani chankol dongpagijagipa kangal cholgri jinmarang ruti 
tarigiparangni chankolo mepring song na ruti tarigipa 
dokanrangona tom dakangtokaha. Ruti tarigipa dokanrang 
da-o chipaha indiba cha-anirangni similgipa biba kanggimin 
dogarang gita balbaaha. 

‘Re babo,’ ine Da oni Christmasni Gisik inaha. 

‘Re-babo, Ebenezer Scrooge. Manderangni giljao de-mit- 
tele ring mitingo aro kangalrangni song miting-chanmitingo, 
nang-ni kerani Bob Cratchit aro urd nokdang rnai dakpaenga 
uko nina hai.' 

Cratchit nokdangara kutturibrisangipa chongipa noko 
dongachim. Da oni Christmasni Cisik do gacholo on tisa 
dongdike ka dingsmitaha. Uni bil chamoni wal misirangko 
satkikie ua Bob Cratchitni nokna pattiaha. Pattianiranga 
askirang gita ga akdape mikjapsanon gimaangaha, indiba 
Scrooge aro uming re angpagipani napo nokko namen ching e 
jasenge nikachim. An tang dal-omangba ua chonbegipa 
kutturio Gisik an-tangko dongtoatna neng nikjaha. 

Christmasna mepring tarie Cratchit nokdangara 
jakchakjaengachim. Belindani dakchakachi Cratchitni jikgipa 
cha-chakram tableko tarienga. Belinda uni gnigipa demechik. 
Ma-ningsaan bachiba re na am-a gita gana china aro uamangko 
kusi ong-e nika. 

Gisik nange nie Scrooge inaha, ‘Uamangko nambee nika.’ 

‘Uamang su e cham pilgipa kotaptapgipa chola 
busrurangkosa ganenga,’ ine Gisik aganaha. ‘Nitoatgipade 
piltarangsa. Nang-ni a-selan Cratchitni jikgipa gitchamrangko 
taritaitaie jakkalanio changpil-sappilbejok,’ ine ua 
aganangkuaha. 

‘Piltarangde dam nom-bea, aro rong tanggipa pilta 
gitalrangan cholarangko chanangata.’ 

‘Ai, ruti tarigipa dokanonin chinga biba mansopilachim,’ 
ine uamang chrikwataha. ‘Nang gitade darangba me su aro 
rasinko ning o chipe do o song na changja.’ 

‘De, ong jok,’ ine sakgni chrokdulako dontongatna jotton 
kajoljole Cratchit jikgipa inaha. Unikoa ua aiao inmane inaha, 
‘Bilongjok! Somoiko nibo! Nang pa aro jojong Timko maiasa 
indita ruutatengjok? Marthaba! Bia indakpilede ruutbarongja.’ 

Tiktak ua somoio napbae, Martha inaha, ‘Marthado 
sokbajok, Ai.’ Uara demechik dejakra, me chikrangni 
tuppirangko palgipao kam skie ra-enga aro neng rak 
neng takgija ruuta kantarangna kam ka na nanga. 

‘Oh, Martha! Do-o song akode niaibojokl’ ine Cratchitni 
depante chonkalgipa sakgni inaha. 

Cratchit jikgipa demechikko gipake ku dimaha. ‘Da alde 
maidake ja manchakbaa, ai?’ ine ua sing-aha. 

‘Ai, matchotatna nanggipa kam bang pretaiachim,’ ine 
Martha aganchakaha. ‘Unikoa rongtalate tarie donbakuna 
nanga.’ 

Cratchitni depante chonkalgipa sakgni chrikaha, 
‘Dongnusobo, Martha, dongnusobo. Babani re baako 
knasoengjok. Bini napbana skang dongnusobo.’ 

Degipa sa chon Timko pakkreo gate Bob Cratchitni 
napbana skangmangmangsa Martha porda mittino 
dongnusoaha. Bi sa Timara ja kora aro gol-dik pakkol sepesa 
re dekdalna man paaia. Uni gimin gisep gipuo rona 
ongkatdimode, pagipa depanteko pakkreo gate 
rodilrongachim. 

‘Bisako name rama re-atna sananiko onna uamango pelsa 
kapsa gri,’ ine Gisik Scroogena inaha. ‘Tangka dongode ua 
an- sengpilpagenchim. ’ 

‘Marthara bachisa?’ ine Bob Cratchit rang-sanan sing-aha. 

‘Biade jokbajawana. Re-bajawa,’ ine Cratchit jikgipa 
inaha. 

‘Re-bajawa? Christmas salo nokona re bajawa?’ ine 
ku rango ka donga gri ong aniko mesoke pagipa inaha. 

Uamangni ka dingna indake kal ake romitingo pagipani 
kadonga gri ong-gipa kurangko knana Martha 
dikdiksanamangba chakna amjaha; ua dongnuaoni ongkatbae, 
pagipani gitoko rengkoteaha; Cratchitni chonkalgipa degipa 
sakgnia bi-sa Timko do o song-ani similako man pachina aro 
cha ani gituako knapachina babilsiona de e ra angaha. 

‘Jojong Timba giljao denggu dakpaja,’ ine gaora dea gnang 
Bob Cratchit jikgipana aganaha. ‘la bisa ningtue chanchinaba 
changa. Nokchi re bapilmitingo ua angna maiko agana na a 
uia? Jisu maikai korarangko reataha aro kanarangko nikataha, 
uarangko Uni Atchiani Salo, uni ja koraako nikgipa 
manderang, gisik ra-gen ine ua ka donga, ine ua angna inaha.’ 

‘Bi-sa Timara nambea,’ ine Scrooge ku-misichi aganaha. 

Aganengmitingo, Bob ding-gipa ringaniko ra-chakanio 
tarijoljolaha. Simsakbee tariani kride, ua ringani tobebegnok. 
Ringaniko tarie wal-samo ding-atmitingo, mepring cha ani 
somoiba ong-jok. 

Cratchit jikgipa bijak me-chiko ding-ate ra-napangaha. 
An-tangni name rim-bringimin aluko Peterba ra-angpaaha. 
Appleko jrongpile tarigipakode Belinda nirokskaaha. 
Marthara talarangko ding bomate tariskaaha, aro Bob 
Cratchitni table sambao chokkio bi-sa Timko name 
asongatmangmangpittion, Cratchitni bi-sa chonkalgipa sakgni 
rasong chaa gnang ‘Do-o’-ko ra-napbaaha. 

Mittelani bi-aniko dakaha. Cratchit ma-dotni do-oko 
ratchilengna skang, chankol ning-o song-gimin do-oko 
Cratchit nokdangni sakprakan ku-agana gri suk ong-e Hie 
roaha. Unikode tableni samtangtangchin cha-ani toana kusi 
ong-e betbetanirarasajok aro bi-sa Tim ka-sinbee ‘Hurra!’ ine 
chrikaha. 

Uamang do-o, alu rim-bringimin, appleko tarigimin ar^ 
me-chiko suk ong-prete cha-aha. Mingantiali tobebejok ine 
nokni sakantian inaha, aro an-tangni song-a chanako 

namniktokbeahani gimin gisiko chu-ongnike, Cratchit jikgipa 
mikkang rongchingaha. 

Christmasni cha aniko damsan kusi ong e nokgimik 
cha-ako Scroogeni nikgijaan ruutbejok aro da-o uko bimang 
nikjaoba, ua uamang baksa suk ong e cha-paaha. Ua uamangni 
kusi ong-anina kusi ong-chakpaaha aro do-o song a 
nokgimikna chuongpana nangachim inmanaha. Chuongaba 
chu-ongaha. Pilaknan bang-e bang-e tika. Unikoa biteko 
binekate chi-e tarigipako Cratchit jikgipa ra-eaha. Ukoba 
namen tariachim, toatna gita chu on-tisa rudapa aro kosakora 
holly cheksisa. 

Cha-a ringa matchotahaon tableko rongtalataha. Cratchit 
nokdang bite aro badeunrangko cha joljole wal-samo asongaha. 
Ding-gipa togipa ringaniko sualjoljole Bob Cratchit inaha, 
‘Angni ka saarang, an-ching pilaknan Merry Christmas. Isol 
an-chingna pattichina.’ 

Uni kattarangko nokgimikan mingpaaha aro uamang 
ringaniko ringaha. 

An-ching sakpraknan Isol pattichina,’ ine bi-sa Tim 
inaha. 

Scrooge, ku-rang be e uni sambengogipa Gisikko sing-aha, 
‘Bi-sa Timara namkalkugenma?’ 

‘Wal-samo anga arara asongchakaniko nika. Jakkalgija 
dongenggipa korarangni gol-dikkoba anga noksiko nika. la 
obostako maming dingtangatani gri donangaikuode, ua sigen,’ 
ine Gisik aganchakaha. 

‘Ong-jajok!’ Scrooge inaha, ‘Ong-jajok.’ 

‘Uni sianiara a-gilsako mande bang-dugaaniko komiatgen! 
Komiatjawama?’ ine Gisik sing-aha. 

Uni chanchigija gaora dake agangimin kattarangko una 
aganpilskaaniko knae, Scrooge kratcha-e sko dengnokaha, 

‘Mr. Scroogeni an-seng-baljokanina hai an-ching ringna,’ 
Bob Cratchit inaha. 

‘Scroogena? Ua an tangnasan chanchiaigipa alaksina? 
Uni nang-na dormaha on-chepani giminan ia singekgekmiting 
somoiomangba na a krudapani chola ding gipako brena 
man paja!' ine ka a daka gnang Cratchit jikgipa inaha. 

‘Angni ka-sara, iade Christmasni somoisaba,’ ine Bob 
Cratchit jikgipako bikan gisik ra ataha. 

‘Oe, ian Christmasni somoi. Aro na a uko nangnika. 
Nang-ni gimin aro ian Christmasni somoi ong-ani gimin, anga 
Mr. Ebenezer Scroogena Christmasni salamko on a,’ ine 
Cratchit jikgipa inaha. ‘Indiba ua baditana kingking kusi 
ong gen aro katchagen angan uiataienga,’ ine ua aa tangna 
ku-misichi inaha. ‘Ua ka-sachakani grigipa mande.’ 

Dakna nangani giminsamangmang Cratchit nokdang 
Scroogeni an-seng-baljokanina ringaha. Uamangni un attamo 
pilak dakanirangoni skanggipa niksengpile maming katchaani 
an-saoani grianiko Scrooge unosa nikchengaha. Gisik uchiko 
niataha, aro an-tangara maironga mande pilahachim Scrooge 
uko chu-gimik ma-siaha; baditana kingking gipinko ma siani 
gri, baditana kingking on tisaba ka-sachakani gri. 

Indiba ruutgijan Cratchitni nokni manderang maiba 
majabani gimin betbettaiaha: Marthani kam, Peteini 
man-nasienggipa kam, maikai Belindara ma-gipa gitan 
ong-nasipile song-na channa changengaha. Uamang saksa 
sakgipinko ettal-bal-ekgrikahaaro ka-dingatanirangko dakaba, 
biterang aro badamrangko suk ong-e cha-aha, ringaniko 
ding-ding ringaha, aro Christmasni salo chu-gimik an-senge, 
gitrangko ring-aha aro saksa sakgipino kusi ong-aha. 

Nokdang kusi ong-e rochina donange, Scrooge aro Gisik 
ramatangko re-angaha. Da-o attambaaha aro chakkirangko 
so-aha, Ba-ra namnambatako gane, noksulrangni Eiro ma-drang 
maharirangni nokchi dol dol dake re-angenggipa 
manderangan sorokrango gapaiachim. Maniani salo 
an-sengna gita pilakan saksa sakgipinni nokchi re-angtokenga 
gita dakpilaiachim. Indiba nokantikon, name nitoe tarie, 
ching-atanirangko ching-ate, aro wa-al dare dare so-e, mande 
robaako nichaksoenga gita nikpilachim. Christmasni Gisik 

katchae re-roroangon, manderang an-seng-mesabataha, 
nokrangko an-sengbate nikaha, kusi ong-e ka dinganirangko 
knarorobataha. 

Gitik gitak, maming mikrakatsoani gri, Gisik Scroogeko 
chi-indik ka-sindik dakgipa biapona rimangaha. Samsi 
skakgipa aro su cherangna agre mamingba chaja. Pilakchin 
ro-ongrangsa dandak dandak. la biapo maming janggi 
gnanggipaba ma-chakja gita nika. Indiba indakede 
ong-skajachim. 

‘Ian koelani a-kolo kam ka-giparangni dongram,’ ine 
Scroogena inaha. ‘Koela bikotani kamko ka-giparang jemangan 
gipinrang ding aniko aro teng-aniko man-china gita a-ning 
tu-ao rake kam ka-a. Indiba uamangba Christmaskode 
manipaa. Uamang angko uia, uamang Christmasni Gisikkode 
namen ma-sia. Nibo.’ 

Aro Scrooge, a-kongdap dakao, ro-ong dana paksao, 
noktop bi-sarang tom-dakako nikataha. Uarangoni ge-sani 
pakma gita napprotange uamang nokdang dal-ani nokgimik 
tom-dakengani jatchio ong-eaha! Atchutang-ambitang, mama 
atchurang, ma-de-ma-jongrang, bakdrangrang, jonggipa- 
adatangrang, nogipa abitangrang, ma-giparang, pagiparang, 
wanggiparang, manitangrang. Uamang name gane chine apsan 
git ring-engachim. Christmasni gitrang, nokdangni gitrang, 
ka-saani gitrang. 

Gisik uano Scrooge baksa ruute dongjaha. ‘Ang cholako 
rim-bo,’ ua inaha. Aro uamang sagalona sokpile re-angaha. 

Ka-machiko nionate, Scrooge ta-rake chudoe chipakkore 
satengako nikataha, aro chi jatchio jahas chogiparangna 
teng-aniko dongipa sikdikdikgipa nok bi-sa, pokpekenggipa 
chini aro chiningo donggipa kenmangnigipa rong-brakrangni 
kosako uni teng-ani ja-dilrangko satpripraengachim. Uamang 
gipinrangoni aro an-seng-mesaaoni chel-beaosa ong-oba, ua 
nok bi-sao chakki so-timgipa sakgni git ring-e, cha-e ringe 
Christmasko maniaha. Uamangni gisik an-saoania Scroogeko 
aiao inmanatbeaha. 

Uamang re-angtaikuaha. Da-oni Christmasni Gisik aro 

Scrooge. Jahasona sokkujana kingking ua chigisimni kosako 
re angkuaiaha. lanoba, officerrang aro uamangni ning-o kam 
ka giparang kamtangtangko dakmitingo, ua salara 
Christmasni Sal ine gisik ra achim. Uamang kusi ong-e 
ka dingsmitaha, saksa sakgipinna Christmasni salamko 
on grikaha aro kam ka joljole git ring-aha. Ua salko mande 
ra ani gita jahasko ching pile nate rongtalataha, aro jahasni 
ka mabatgipa bako mi song timgipa pilak song-chap 
dakchapanirang gnang Christmasni dal-begipa aale cha-aniko 
tariaha. 

Sagalomangba Christmasko manianira Scroogeni 
ka-tongko jingjengataha. ‘Uina man-gijagipa kenanirang ning-o 
donggipa tu-gipa chirangni kosako re-enggipa mande toksa,’ 
ine ua chanchiaha. ‘Indiba, sepangbatgipa sagal rikamoni 
hajalni hajal mailrang chel-anio maming ong-ronggijani 
dongja ingipa gita, uamang sagalo ia manianiko mania. 
Ka-dongbebea!’ 

Ka-dingani ku-rang uko uni chanchianirangoniko 
bingbrangataha. Gisik ka-tong oprake ka-dingani chong-mot. 
Niwilwale ua sagal ning-tuao ong-gija, gritang Fredni 
barandaosajok ine nikaha. 

‘Ha, Ha, Ha,’ Fred ka-dinggakgakaha. ‘Christmasara gokani 
kamsa ine uni agananiara ka-dingatani chong-mot. Uko 
aganmitingo ua mikskempilachim. Indiba aiao inmananiara, 
ua an-tangni agananiko bebera-manchaa.’ 

‘Indaka kattako aganna uara maidakgipa mandesajok,’ ine 
Fred jikgipa namnikbregija aganaha. ‘Aro ukon bebeba ra-a. 
lade mandean maiba dakchongmotgipasa ong-na nanga.’ 

Rredni jikgipara mande nitoa, chananga. Scrooge uko 
dikdiksana namnika gnang niaha aro unikode gritang maiko 
aganenga uko knatimna an-pilangaha. 

‘Maiba dakgipa mandesa. Ukode kenchakgijan uia,’ ine 
Fred aganengachim. ‘Uni alaksiania maiba rokomsa aro tamasa 
ong-pila. Uni gamko kingkot rim-kingkinganiara ka-dingani 
ong-pilaia. Maidake tangka man-dapgen ukosan chanchiari 

ua somoitangko chu-gimik re-ata, indiM uko jakkalade gri. 
Uchi ua an-tangko maha maha janggi t^ngatja, ua una gisik 
katchaaniko on-ja, aro ua uchi an-chj^gko katchaate an tang 
gisik ka-srokanikoba man-skaja. Indmiangba, agangimin gita, 
anga bina ka-dingna sikpila aro dukba ong-chaka.’ 

‘Duk ong-chaka?’ ine uno donggipa pante me-trarang grai 
inaha. 

‘Beben,’ fted inaha. ‘Anga una duk ong-chaka, maina uni 
bewalrangara darangkoba ong-gija ukon duk ong-ata. Ua pilak 
kusiniko aro namgipa ripengrangko man-paja. Bia an-tangsa 
ripeng baju dongja. Da-alo an-chingming cha-china angni 
okameaniko ra-chakode, ua an-ching baksa ia manianio suk 
ong-pagenchim. Uni palo ua saksan, sikdikdikgipa 
kutturitango tangka hisab ka-enggen. Maironga janggi tangani! 
Anga uko uni gamna on-tisaba dikdiksaba mikbuja.’ 

A-gilsako ong-ronggija rokonuii manderangba donga, aro 
uamangni akoti dakaniko ma-sinan man-pilja aro Red aro 
Redni jikgipaming meligijanichi ua baditakon galengjok, ine 
kutturio donggipa pante me-trarang knapilen aiao 
inmangrikaha. 

‘Indiba anga biko bilsiantian okamtaikuaigen,’ Fred 
inaha. 'Re-baoba re-bajaoba okamede niaigen. Christmas 
changanti angni biko gisik ra-kamaiani haida uni bewalko 
on-tisa dingtangatengarok. Angni indake dakachi uko uni 
keranina tangka sotbonga boksis on-atna man-oba, on-tisa 
kamde ong-gnok.’ 

‘Nang Mama Ebenezerni gimin betbetchanabejok,’ Red 
jikgipa inaha. ‘Ua gokagipa alaksini gimin an-ching 
betbetbejok. Hai cha ringgnok.’ 

‘Oe, ua dilsretako man-gimin Scroogeni giminde 
chu-ongbebejok,’ ine nie dongenggipa Scrooge inaha. Angni 
gimin uni chanchi-simsakanina anga aiao inmanchong-mota.’ 

Cha ringmane uamang Christmasni gitrangko ring-aba. 
Unikoa Red jikgipa git gitchamrangko knal moaha. Badiaba 
mingsa sul Ebenezer Scroogeko uni nogipa Fanko gisik 

Gitni ja-mano, uamang kal anirangko kal aha, aro uko 
bimangchongchong nikjaoba, Scrooge ia attamni bakko 
namnikbeaha. Uamang Mikron Katipe Kalaniko, aro Maidake, 
Basako aro Bano ingipa chanchichipe kal aniko kal aha. 
Scrooge uamang baksa chanchichipe kal paaha aro basakobade 
aganchakanirangko ong e man paaha. Ia kal ani bon ahaon, 
uamang re-taina nanggnok ine Gisik chanchiaha. Indiba 
Scrooge dongkuna biaha. 

‘Adha kantamangmangna, Gisik,’ ine ua chatro bi sa gita 
mol molaha. Aro Gisik, ia ramramgipa kusi ong anirango uni 
kusi ong-aniko nike kusi ong pae, dongkuna ku chakaha. 

Minggipin kal aniko Ong a aro Ong-ja ine mingachim. 
R-ed maikoba chanchiaha, aro ua gisiko maiko chanchienga 
uko uina jotton ka e uamangni sing anirangna ua “Ong a” ba 
“Ong-ja” ukosan aganchakaiachim. Bang-e sing-ani ja-mano, 
basakobara randinga aro basakobara ku-sik agana aro jean 
Londono donga, ua mangnamgijagipa matburingni gimin 
chanchienga inemangmangsan uamang uiaiaha. Uara 
chiriakanani matburingba ong-ja, noko jilgipaba ong-skaja. 
Uko sing-a changpraknan Fred ka-dingasa ka-dingaha. 

Bon-chotao, Redni nosari inaha, Anga uijok. Anga uijok. 
Bred Mamatang Scroogeni gimin chanchienga. Ong-jama, 
Red?’ 

‘Ong-a’, ine Red aganchakaha aro unikoa ua a-bokaha, 
‘Mama Ebenezer Christmas aro New Yearo kusi ong-china. 
Chingko indita ka-dingatanina nang-ko mittela. Mama.’ 

‘Mr. Scrooge Christmaso kusi ong-china,’ pilakan inaha, 
aro unon Gisik aro Scrooge unoni re-angaha. 

Uamang a-gilsak gimikko batpakangaha, aro man-e 
cha-gipani noko, kangalni noktopo, hospitalrango, 

pattokrango, Chinao, Persiao, Indiao aro South Americao 
Christmas maniako nikangaha. Christmasni Gisik jeo napa, 
manderangni gisik ka-tongrang ritchengaha, aro uamangoni 
kangal duk man-batgiparangba Christmas Salko gisik ra e 
dikdiksana kusi ong-paaha. 

Indakmitingo uni sambaogipa Gisikde 
ma muriangroroaha aro kni kobokroroangaha ine Scrooge 
nikaha. Gisik Scroogeni an tangko niako nikskaaha. 

A-gilsako angni janggi tanganide bakkandikbea,’ ine Gisik 
inaha. ‘Ua intang waljatchio bonchongdikgnok. Ghori dokako 
knatimbo.” 

Ding-dong, ding-dong, ding-dong, waljatchina minit 15 
dongengako dokatjok. 

‘Gisik,’ Scrooge inaha, ‘nang chola ro gipaoni maiba 
ong katbaenga. Matburingni jakskil gita nika. Maia uara?’ 

An tangni chola ning oniko Gisik ninanggija, chotchri 
chotchra ba rako gangipa bi sa sakgniko salongkataha. Oe, 
uamangkoara bi-sarang gita nikana bate, a-bao mande tarie 
dongipa gitasa nikbatachim; inditan be en ran-krapa, inditan 
bi-sarangko nitogija tarie dongiminrang gitasa nikbata. 
Scrooge an-skitmanpilaha, jagokman-pilaha. 

‘la me-a bi sara Goka Ong-ani,’ Gisik inaha; ‘ia me chik 
bi-sara Nangnikani. Uamang sakgnian Mandeni, indiba 
Mande gisik pil-e, simsakgijanichi dakgimin ong gija 
kamrangko namatpiljaode, aro ui-masigijaoni aro donggijaoni 
ong-katgipa pilak namgijanirangko ra-galjaode, uamang mande 
jatko mangkimaatgen.’ 

‘Ia bi-sarangna maming dakchakaniba dongjama?’ ine 
Scrooge sing-aha. 

Bon-chotgipa changna, Gisik Scroogeni kattarangchin 
una aganchakskaaha: ‘Pattokrang dongjama? Kangalrangko 
dongipa nokrang dongjama?’ 

Ghori waljatchiko dokatjok. Ghorini bon kame dong ine 
dokatgipani gam chaka bon srapgijan Gisik gimaangaha. 
Gisimgipa, mikkang pindapgipa bimang Scroogechipakna 
re-baskaaha. 


36 



RE BANASIENGGIPA CHRISTMASNI GISIK 

An-simgipa Gisik an tang baksana andalsimani, clukni 
aro ma-sina amgija donnuani obostako ra napbaaha. Uni 
ganenggipa chola gisim aro tuppi gisim uko ja aoni skoona 
pindapsrangachim. Mangroa, mikkim gnang aro maiba 
donnuani gnang; ua ku-sik ku-saba on ja. fripjrip ua ba ra 
gisimchi pindapgipa jakko kenani aro kenchaksoanian 
gapenggipa Scroogechipakna sinilataha. Scroogo uni 
ku aganako sengaha, indiba Gisik jaksamsa sinile, jaksi ote, 
ku-agana gri dongaiaha. 

‘Re-banasienggipa Christmasni Gisik na-anma?’ ine 
chakna anijae Scrooge singaha. ‘je obostaan ongade ongkuja, 
indiba mikkangchi ong gen, uko na a angna niesokgcnnia?’ 
Gisik ka sne sko dokbengataha. IJa jripjrip dongangkuaiaha. 

Scrooge kena til-tile inwataha, ‘Anga nang na kona, 
Mikkangchini Gisik! Anga nang na namen kena. Batanggimin 
Christmasni aro Da-oni Christmasni Gisikrangoniko angni 
skie ra anirangko matchotatnasa na a mikkang pa-enga ine 
anga uia. Anga angni janggi tangani bewalrangko dingtangatna 
aro rokom gipin mande ong-na tik ka-manahani gimin, nang-ni 
angna mesoknasienggipaoniko skie ra-na anga sikbeenga. Uni 
gimin anga nang-na kenbeoba, anga nang-ko ja-rikgen. Indiba 
angna ku-sik on-pabo. Ku-sik on-pachongmotbol’ 

Aganchakani katta mingsakomangba Scrooge man-jaha. 
Gisimgipa bimang mikkangchikosa tongtong jaksi otaiaha. 
‘Namaigen, Ku-gri Gisik,’ Scrooge inaha. ‘Rama dilbo, anga 
ja-rikgen.’ 

Jaksi otjoljole, Gisik mikkangchina balboangaha, aro 
Scrooge Gisikni ganding-chindingni salakimo ja-rikangaha; 
Gisikni cholaan uko de-tome ra-angenga gita nikachim. 
Rang-sanan uamang Tangka Sreram biapona sokangaha. 

An-tangtangni tangka gro botgiparangni gimin 
gitalbatgipa koborrangko man-na gita, man-e cha-gipa 
badinggiparang aro karbar dakgiparang ichi bik uchi bik 
re-jojoenga. Mitamrang an-tangtangni mohorrangko aro 

ghorirangko ra-bite, dongsiksake, tok tok dake chadenge maiba 
majabani gimin golpotokenga. Scrooge, jean antangni tangka 
chanramo ka gipa kamni bidingo Tangka Sreramona salsisi 
re-angachim, ua biapko namen uiachim aro uni nikenggipa 
manderangkoba ua bang-akon uiachim. 

Tom-dake golpoenggipa bang-gija manderangko Scrooge 
jaksi otataha aro Scrooge uamang maiko golpoenga uko 
knatimna sambaona re-angaha. 

‘Angade uni giminde talbreja,’ ine mande milgipa saksa 
aganengachim. ‘Sijok inesan angade uiaia. Ua da-siwalo sijok.’ 

‘Uara saachimma?’ sakgipin singaha. Anga uko skangde 
saa inakon changsamangba knaja. Angade ukode maming 
saloba sijawa inesa chanchiaiachim.’ 

Mande milgipa ajamako jakpatangchi dokpingpingaha. 

Gittamgipa mande inaha, ‘Bini tangkara? Sana 
donangasai?’ 

‘Nang chanchiaba ang chanchia gitan,’ mande milgipa 
inaha. ‘Anga iakosan uiaia, ua angnade donangja.’ 

Uamang gimikan ka-dingaha. 

‘An-ching tom-dake uko gopachi re-o namgenkon.’ 

Mande milgipaan agantaiachim. ‘Saoba re-na skode, anga 
uming re-pagen, Chanchiode, angan uni melibatgipa ripeng 
ong-genkon. Chinga grongode agangrikronga. Atcha, uko 
gopachi re-ani bidingo na-simang maiko tik ka-a angna uiatbo.’ 
Ua skelangaha, aro uming dongpagiparangba re-jitangtokaha. 

Sigipara sawanchim ine chanchijoljole, Scrooge Tangka 
Sreramni gipin bakona re-angaha. Noksiko 
gronggriknasienggipa mande sakgniko Gisik jaksi otaha. 
Scrooge uamangko namen uiachim. Uamang man-e 
cha-pretaiachim aro mongsonggipa badinggiparang 
ong-achim, aro ua uamangni kattako gamchatnikachim. 

Alaksi Budepade sisrangjok ine knaa.’ 

Aganchakaniara, ‘Oe, angaba knajok. Sin-beamo?’ 

‘Christmasni ong rongbewal sal-kari. De, salam,’ 
sakgipin inskaaha. 

‘Salam.’ 

Uamang ramatangtangko reangaha. 

‘Sakon Alaksi Budepa inengjok,’ ine Scrooge aiao 
inmanaha. ‘Uamang uni sianiko ramrambeesa ra aienga.’ Ua 
TangkaSreramo an tangni asongronggiinal biapo an tangni 
mikkangchini bimangko sandiaha. ^ somoiode ua 'langka 
Sreramo dongrongahachim. Indiba ua antangko pilak biapoba 
nikjaha. ‘Haida,’ ua chanchiaha, ‘angni miksongenggipa gilal 
janggi tanganiode, Tangka Sreramara maming bak 
nangepajawakon.’ Indiba sawa siachim ua uni gimin 
jajakuaiaha aro ku gri uko dilenggipara maini gimin siani 
gimin betbetaniko uko knaatna nangnikaha ua 
chanchikuaiaha. Je ong-oba, uni knagipao maiba 
mongsonganide donga ine ua talen uiachim; uni gimin ua 
mikkangchiniko ia niksotsoaoniko minganlikon skie rana gita 
pangnana bate dao tik kabataha. 

Unikode uamang songjinmani kangalbatgipa bakosajok, 
jekon Scrooge maming saloba nikkujachim. Apchangketgipa, 
seenggipa ramarang, daknanggijagipa, be angenggipa 
dokanrang aro nokrang, chalakki dakgipa, ong ai ong jai 
gangipa-chingipa chu peksimaigipa manderang ia gimikan 
Scroogeko ka anangataha. Gittim gimikon cha u me kuani, 
mande so-otani, sel-tagijani aro duk-kostoan gapa. 

Kong ke kong-dang dakgipa re togijagipa apchongipa 
ramarang gita Gisik uko dokan ge saona rimangaha, jeon 
rokomari jakkalgija galgimin ong ai ong-jai bosturangko pala 
aro breachim. Uara pakmao kolpua gitasan dakaiachim aro 
uno kni boksrugimin bilsi sotsnimangni kakketgijagipa 
mande saksa, a-pa chudoatgipao dongipa anggalni chula 
sambao ta-makku opengachim. Chotchri chotchra dakgipa 
porda kutturiko tong-gni dake sualachim. Rokomari jeng- 
jabolko uno danachim: maram cha-gimin chabirang, gojalrang, 
grengrang, gansru chinsru ba rarang, botolrang aro je 
rokomniba habi jabi bostu. 

‘Janggi tangani mairongpile namgijagipa chol,’ ine 
Scrooge aganmituaha. ‘Gimikan be-gropangengjok, sel-taja aro 
seenga.’ 

Gisik aro Scrooge dokano napsrapkujaon buchuma 
sakgni aro me apa saksa, kending kending dake rittu rittu 
napbaaha. Uamang sakgittaman antangtangni palna ra-bagipa 
bosturangko katome ra-bitachim. Saksa sakgipinko talgrike 
uamang jagokmanpilaha; unikoa uamang gimikan ka-dingna 
a-bachengaha aro dokandarba ka-dingpasrangaha. 

‘He, he, he,’ ine budepabegipa dokandar Joe ka-dingjoljole 
inaha, ‘asongchakramona rebabo.’ 

Asongchakramara porda surini paksachi donggipa 
biapsa, aro uamang unona napgropangtokahaon, sawa 
an-tangni bostu ra baako mesokchenggen ine jegrikna 
a-bachengaha. 

‘Una nok rongtalattimgipa, ba-ra su-timgipa aro uko 
gopgipako dakchakgipa,’ ine buchumarangoni saksa inaha. 
‘An-chingara maina kenenga? Uni bosturangko man-rikna 
gipinrango gitan an-chingoba bil donga, aroba sianggipade ia 
bosturangkora nangjawaha, ma nangkugenma?’ 

‘Angni chanchia gitade nangjawajok,’ ine sakgipin 
buchuma, Ma Dilber, Scroogena ba-ra su-timgipa inaha. 

‘Ua uni bosturangko name nirokako aro uni namnikani 
kri sualako nangnikgenchimode,’ skanggipa buchuma jean 
nok rongtalattimgipa, aganangkuaha, ‘sinasimitingo ua sakoba 
an-tangko nirok-sandiatna nangachim, saksan gakutek siaina 
nangjachim!’ 

‘Bia jedake janggi tangaha indaken siaha - saksan,’ Ma 
Dilber inaha. ‘Ua alaksidugaen saksan janggi tangaha, aro 
apsan a-selni gimin saksan siaha. Oe, bebe, uni bewalan uni 
sasti!’ 

‘Aro ua ka-tong rakgipa tangka- salbakkamaigipa 
budepani bang-gija bosturangko an-ching ra-e katode, ra-e 
katjok. Unara mai ong-pagen?’ ine nok rongtalattimgipa inaha. 

Mande goptimgipako dakchakpagipade maming 
ku sakoba aganpajachim, indiba buchuma sakgnini 
betbetmiting gimikan ua sko gakgutimaha. Aro uamangni 
betbeta gimik, sawa alaksisa sijokai aro manderanga 
sianggipako onnik-chonnik agantokcngako mainasa Gisikara 
uko knaatna sikskaaha ine Scrooge aiao inmanengachim. 
Uamangko name nijani gimin ua buchuma sakgniko mikkang 
taljaha. 

‘Rasong gribegipa, dukan gapgipa mande,’ ine Scrooge 
chanchiaha. ‘Uming kam ka rimskarang uni siana ba ua 
maidake siachim una simsakan simsaklokja. Una nok 
rongtalattimgipa aro ba-ra su-timgipa uko uni alaksi dakana 
mitchia, aro on tisaba gisik kena grian uni bosturangko 
ra-bildangtoka. Mande goptimgipako dakchakpagipamangba 
jekon cha-ue ra na man-aha altuaboe man aha ine chanchia 
gita nika. Maironga janggi tangani aro maironga siani! Indiba 
iara maidakeming ango bak nangepaa ine anga chanchimana.’ 

Indiba cha-ugipa sakgittam da o karbar a bachengaha. 
Mande goptimgipako dakchakgipa katomtaiigko engchengaha. 
Uno agrede bostu bang-jachim. Chola jakko tekchapgiparang, 
neck-tieo potani pin ge-sa ge-gni, bang gija molior 
su-dapanirang, pencil donchakani bakos; uan uni cha iie 
man-a gimik. Dokandar Joe bostu mingantikon simsake niaha, 
aro mingprakna baditako on-gen pakmao seaha. Unikoa ua 
segiminko chandime inaha. ‘Uan nang-ni man na nanggni, 
aro una pelsamangba bate na-a angoniko man-jawa. Jera ra-oba 
namgni dongjawa. Uni ja-manora sawa?’ 

Uni ja-mangipara, Ma Dilber, ba-ra su-timgipa. Uni 
katomo palango andapanirang, be en ipakanirang, baditaba 
king chola, ning-o gananirang, mujarang, rupani chamos 
ge-gni, chini til-ong koldoani ge-sa, aro bang-a bang-ja jutarang. 
Uni hisabkoba Joe pakmao ka-chakaha, aro ua 
jaksramdugabejok, on-tisamangba on-dapjawajok inaha. 

Nok rongtalattimgipa ra-baatangko mesokna 
sengnapjaengahachim. ‘Hai, Joe, ang katomko enge, anga maiko 
ra-baa niboaha. Na-a nike aiao inmanjaode, anga nang porda 

busrukon cha-sranggen. He, He, He! Kulibo. Kulibojok.’ 

Uni gimin Joe uni katomko engaha aro maiba gisimako 
jrimprete dolako engaha. 

‘Palang peng-dulgiparang!’ ine ua chrikwataha. 
‘Sikechakani sil gnang palang peng-dulanirang. Na-a uarangko 
ra-onchrake, biko uno manggolgake tuate galbaaiama? 
Ong-jajokl’ 

Nok rongtalattimgipa ka-dinggekgekaha. 

Palang peng-dulanirangko samsachi done, nok 
rongtalattimgipani ra bagipa bangki bosturangko Joe niaha. 
‘Kombolrangbal’ ine ua chrikwataha. ‘Uni manggisionikon 
kikchrakbaaiama?’ 

‘Ho-e. Mainasa kikjagen? Biara siora maina 
kombolrangko nangkugen’, ine nok rongtalattimgipaba rake 
inskaaha. 'la angni rabagipa cholakoba nibo. Bini nambatgipa 
chola, grinaba dongja, kotapaba dongja. Anga ra-chengjaode 
uamang uko indinsa galataignokchim.’ 

‘Galataignokchim?’ ine Joe sing-aha. 

‘Gopmitingo uko ganatgenchim, jara,’ nok 
rongtalattimgipa inskaaha. ‘An-tangnasan chanchiaigipa 
alaksibegipa budepako chola namako ganate gopaniara 
galaiani ong-jama? Aganbo. Galaiani ong-jama?’ 

Nok rongtalattimgipara inditan gisik namja, ua 
manggisimangkoba pale cha-aigen ine Scrooge chanchiaha. 
la agangrikaniko knae aro nikaniko nike ua an-skitmanpilaha, 
indiba ia pilakkon una mikrakatsoani gitasa Gisik una 
mesokengama ine uo chanchiani nakataha. 

‘Anga da osa ma sijok,’ Scrooge Gisikna inaha. ‘Anga 
gilsrejaode, angni sianiba ia rasong grigipa mandeni siani 
gitan ong-gen. Indiba anga bang-en nikjok; angko ianoniko 
rimbojok, Gisik.’ 

Indiba uni aganengmitingon uamang biap gipinosajok. 
Scrooge gisiko kena naproroe andalgipa maming bostuan 

donggijagipa kutturiko niwilwalaha. Gisikni jaksi otenggipako 
ua ninan pa-brejaha. 

‘Oh Salgisak!’ ine ua palangoni manggisiko nikon 
chrikaha. Ra-seke ra gimin, ganding-chindingrangko aro 
pindapanirangko kikgalgimin, nitimgipa, simsakgipa, 
graptimgipaba gri, palangrarao ba ra surichi pindapari 
manggisi dongenga. Menggo mangsa do gako akbritbritenga, 
aro wal-kokkimao meserang bol tinenga. 

Maironggipa siani- bon-ani! Mairongpile kenbegni siani! 
Orto gri, miksongani gri, ka-saani gri, janggi tangna 
nanganasan janggi tangaigipanade indonga sianian 
kraaijokkon. Ua janggi tanga gimiknade ua siani kutturini 
on enggipa skie ra anikode gualtaijawajok ine Scrooge uiaha. 
Ua mol-mola gnang Gisikchiko nie inaha, ‘Saoba mande, ia 
songjinma gimiko saksamangmangkoba, ia budepani sianina 
duk onggipako angna mesokpabo.’ 

Unikoa Scrooge me chikma saksani dedrangming 
asongenggipa kutturiosajok. Uamang sanaba jajrenga gnang 
sengsotokengachim. Bi-sarang gisik nangbregija, suk 
ong-bregijasa kal griktokenga. Me chikma sikna -kona jotton 
ka enga, indiba ua changsa changgni biji jotarin, ghorichiko 
nie rangspeachim. Gam-a changantin uamang kadonga gnang 
nichaoachim. 

Bon-kamao saoba do-ga doktikaha aro segipa napbaaha. 
Uni mikkango jikgipani maming saloba nikkugijagipa maiba 
chin dongachim: kratcha-a paksa, dukba ong pila aro apsan 
somoion kusiba ong-pilani. Jikgipa una meatamko on e, 
cha-mano ka-donga gnang sing-aha, ‘Kobora namama namja?’ 

‘Namja,’ ine segipa aganchakaha, ‘indiba an chingnade 
ka-dongani donga,’ 

‘Apsan somoio maidake namgija aro ka-dongani donggipa 
ong-na man-gnok?’ ine jikgipa sing-aha. 

‘Bia sijok, Garoline!’ ine uni aganchakani rang-san 
ong-kataha. ‘Uni pilak kamrangko tik ka-na skang aro 
an-chingni bina gro nanggiparangko gipin tangka botgipaona 

pakwatatna skangan gro chotna tangka man-pagnok. Aro je 
ong oba, an chingna tangka botgipa gitalde ia budepa gitade 
kasachakani gri ongjawa.’ 

‘O, namjok, ka-sara, namjok,’ ine Caroline aganaha. 
‘Da-ode an-chingba walo tunappagnok. Isol uni janggina 
tom-tomaniko on-china. Indiba uni siani an-chingko 
dal-begipa bal-bojaoniko jokataha.’ 

Bi-sarang da-o kusi ong-e kal-grikaha, aro ua me-apa aro 
me-chikma ro-gipa asongchakanio asonge saksa sakgipino 
dan-dangrike neng-takaha. Ua mandeni sianina uamang duk 
ong-ade ong-a, indiba uni sianiara uamangna gisik 
neng-takaniko on-aninasa gisik on-bataia. 

‘Gisik,’ Scrooge mol-molaha, ‘gipin siania manderangko 
maidakata angna mesokbo. Angna indakgipa sianiko mesokbo 
je sianion ka-sabeaniko nika; ong-jaode ua porongronggipa, 
andalgipa kutturio donggipa, ua rasong grigipa manggisi angko 
jringjrotna kal-akgen.’ 

Da-0 Gisik Scroogeko Scroogeni salanti re-ronggipa 
ramarang gita re-dilangaha. An-tangko banoba nikarok dake 
ua niwilwalaha. Indiba on-tisamangba uni chin dongjachim. 
Mikkangchi ua badia gittimko nikronggen aro uara mai kamko 
ka-pagen ine ua chanchiaha. Uni gitcham, matte dake 
donggipa, ripeng baju gri dakgipa janggi tanganide bon-jok, 
ukode ua namen uiachim. Uni gitcham bewalrangona 
re-angpilna gitade, Gisikrangan una bang-beako mesokjok. 

Uamang Bob Cratchitni noko napeaha. Nokningo 
jripjrang dakana Scrooge aiao inmanaha. Da-oni Christmasni 
Gisikming ianona re-baode, ua nokara jikjakan, kusi ong-e 
nokdang golpo ka-an gapachim. Ua niwilwalaha. Cratchit 
jikgipa, Martha aro Belinda asonge ba-ra koengachim. Indiba 
uamang jripjripsa. Namen chi-indikdik. Cratchitni depante 
chongipa sakgni ma-gipa aro abitangrangni sambao tom-tom 
jripjrip asonge dongtokenga. On-tisaba tom-tom dongna 
man-gijagipa, betbetbegipa, una skang Scroogeni nikanggipa 
bi-sarangoni baditan dingtangbea. Peter uamangna ki-taponiko 
poraie on-aha, ‘Aro Ua chongipa bi-sako ra-aha, aro uamangni 

jatchio donaha.’ 

Me a bi sa ka siksikaha. Ua poraiangkuna man jao 
ki tapko chipaha. Cratchit jikgipa ba ra koengako donaha. Ua 
mikkangtangko rim-tipaha. Uaba minitsa minitgnina 
ka siksike grapaha. Unikoa ua an tangko gisik mangrakataha. 

‘Anga nang-pana mikkang gitchake mikchirara dake 
mesokna nangja,’ ua inaha. ‘Ua dao je somoioba sokbaaignok.’ 

‘Ua sokbanade nangjokchim,’ Peter inaha. ‘Indiba ua 
da-ode ka-sinbeesa ja-ku ga-aia. Ga-jama?’ 

Cratchit jikgipa inaha, ‘Ua Bi-sa Timko jiakkreo gaten 
ta-rake, ta-rakpreten re-aiachim.’ 

‘Re-bebeachim, Ai,’ ine bi-sarang giinikan inalia. 

‘Indiba Bi-sa Timara ritchengbeachim aro do-tomnaba 
altubeachim,’ ine Cratchit jikgipa inaha. ‘Aro nang-pa uko 
de-tonie ra-na namnikbeachim. Ua uko on-tisamangba dikdar 
ka-jachim. Oh, re-baengaha. Da-nang nang-pa.’ 

Ua do-gaona re-ange uko Bob Cratchitna osoaha. Ua gitok 
kaani ro-gipachi gitok wentonge, tong-sako ka-bako dingdeatci 
napbaaha. Uni cha ringmitingo bi-sarang jripjrip asonge 
dongaiaha. Duk ong-oba rasong chaa gnang Bob uanrangko 
niaha. Uamangara baditan nambegipa bi-sarang, gimikan. 
Unikoa ua uno dongpagijagipa Bi-sa Timni gimin 
chanchiataha. Ua gam-e ka-siksike grapna skaniko an tangko 
champengoa, ua maibadakpile an-sri moaha. 

Cratchitni depante chonchongipa sakgni uni giloko 
rengkote mikkangtangtangko uni petopo donaha. ‘Duk 
ong-nabe. Baba,’ uamang inaha. ‘Duk ong-nabeaha.’ 

Bob Cratchit mikchirara dake ka-dingsmitaha. Ua inaha, 
Anga da-o duk ong-jawajok. Ango na-simang giniik donga aro 
Bi-sa Tim an-chingni ka-tongrango tangkugen.’ 

‘Oe, tangkugen’, ine bi-sarang apsan inaha. 

Bob jikgipana inaha, ‘Ka-sara, anga da-al gopramko nina 
re-anga. Biap nambea, na-a namnikbegen. Tangsekgilgil, 


45 



nitogipa bibal balenggipa bolrangan gapa aro nitogipa 
pulrangba. Uano do orangba bang-a, angni ka-sara, 
gopramrangni kosakjoljol mikoenga, ring-enga. Bi-sa Tim 
uarangko nina kusi ong-begenchim. Indiba ua uano tom-tome 
neng-takgen. Indakgen ine anga uia.’ lano Bob ka-a be-aha aro 
grapsrangaha. ‘Angde! Angni an-tangni ka-sabea Bi-sa Tim,’ 
ine ua grapaha. 

Scrooge nikatgija grappaaha aro Bob Cratchitko 
kosakogipa dringona ja-rikangaha. Christmasna nitoe tarie 
teng-ate dongipa chongipa kutturio, Bi-sa Timni chongipa 
manggisiko tuate donengachim. Uni mikkango 
ka-dingsmitani gnangchim aro uko tusia gita nikaiachim. 
Pagipa palang sambao asongaha, aro ka-dimeaniko man-taie 
jikming deming asongna ong-onangaha. 

‘Da-al anga Mr. Scroogeni gritangko gronga,’ ine ua gisik 
ritchenge aganaha. ‘Ua nang-ni aro bi-sarangni gimin sing-a. 
Bi-sa Timni siako knaon, ua an-chingni duko bak 
ra-pachongmota gita nika. Pante nama. Na-simang pilakan 
uko namnikgen. Anga uichong-mota.” 

‘Nokgipa una pattichina!’ Cratchit jikgipa inaha. 

‘Peter,’ Bob Cratchit depante dejakrana inaha, ‘Mr. Fted 
ruutgijan ia salrangoni salsaode bakbakan nang-na kam 
namako man-e on-oba anga aiao inmanjawa.’ 

‘Knajok, Peter,’ Cratchit jikgipa inaha. 

‘Oe’, Martha inaha. ‘Mr. Ered Peterna kam namako 
ruutgijan am-e on-gnok, aro an-ching uina skangan, Peter bia 
ka-gnok, noktang donggnok. Baditan kusini ong-jawama?’ 

‘Katangtokbo,’ Peter mikkang gitchake inaha. 

‘Indiba bia ka-oba, pante me-tra roaioba, na-simang jeo 
dongoba, na-simang gimikan Bi-sa Timko gisik ra-na nanggen, 
nangjawama?’ ine Bob Cratchit sing-aha. 

‘Chinga pangnan uko gisik ra-gen,’ bi-sarang inaha, aro 
uamangni Bi-sa Hmna ka-saanio stitgrike, saksa sakgipinko 
aro ma-a paakoba ku-dimaha. 

‘Anga namen kusi ong gipa mande,’ Bob Cratchit inaha. 

Manderangni karbar dakgipa gittimona sokange, Scrooge 
aro Gisik daariangkuaha. ‘Uan angni office, Gisik,’ Scrooge 
inaha. ‘Angni tangka chanram nok jeon anga angni 
batanggimin salrangko re-ataha. Anga neue, angni 
mikkangchini bimangko nikuna.’ Gisik mikkangchipakkosa 
jaksi otaha, indiba Scrooge uni office kelkiona kataiige 
neueaha. Ua dingtangsrangahachim, asong- 
ge songchakanirangba, uarangko tarie donani bewalba. 
Scroogeni desko asonggipa mandeara Scrooge ong-jachim. 

Ua Gisikona re-angpilaha; unikode uamaiig 
gopramosajok. Scrooge kene be-en moaha, maina je rasung 
grigipa sigiminna darangba kalimjachim, ua niandeiii 
bimingko ua uie ra-gnok ine ma siaha. 

Gisik gopram ge-sachiko jaksi otaha. Uni biming seako 
nina Scrooge jajaaha. ‘Gisik,’ ine ua chrikwataha. 
“Kasachakgipa Gisik, angna mingsako aganpabo. Naara angna 
Ong chongmotnagiparangni jagringrangko mesokachimma, 
ma Ong-naba Donga Ingiparangni jagringrangkosa 
mesokachimma?’ 

Gisik gopramchiko jaksi otangkuaiaha. Scrooge inaha, 
‘Je ramako ja-rikna mande basea, uno maiba donsogimin 
bon-choteanide donggen; ia bon-choteaniko rama an tangan 
donmitapa. Indiba, Gisik,’ ua aganangkuaha, ‘mande antangni 
janggi tangani ramako ba bewalko dingtangatode, uni 
biteranga dingtangchong motgen. Angna aganbo, Gisik, na a 
angna jeko mesokmanaha, uara ongchongmotnade nangjawa 
ine!’ 

Jringnan ku-agana gri, Gisik jaksi otkuaiaha. Scrooge 
gong'gijasa galchipgimin gopramchipak re-angaiaha, aro uni 
kosako EBENEZER SGROOGE ine seako nikaha. 
Uamangmangkosan seaiachim. 

‘Inghing, Inghing, Inghing!’ ine Scrooge ja-sku dipane 
chrikaha. ‘Angade ua mande ong-jachim jeni sianiko ua 
dokandarrang aro badinggiparang maming gitan ra-jaha. 

Angade ua mande ong-jachim jeni siania tangka gro 
nanggiparangna ka dimeaniko ra baaha. Angade ua mande 
ong-jachim jekon sisrapgija nok rongtalattimgipa, ba-ra 
su-timgipa aro mande goptimgipako dakchakgipa ra-seke 
ra-aha. Anga ua mande ong-jachim, Gisik. Angade ua mande 
ong-jachim. Aganbo, namgipa Gisik, angade ua ong-jachim 
ine.’ 


Gisik on-tisamangba gam-atjaha, aro Scrooge kore gita 
aganangkuaha, ‘Na-a angko dakchakna re-baaha, 
Re-banasienggipa Christmasni Gisik! Na-a, Batanggimin 
Ghristmasni Gisik aro Da-oni Christmasni Gisik angko 
dakchaknasa re-baaha. Jacob Marleyni Me-mang, angming 
kam ka-rimska aro angni ripengni Me-mang, ia donsogimin 
rasongoniko angko jokatna dakchaknasa na-simang 
sakgittamko watataha. Aro Gisik, da-oan anga, anga da-oan, 
anga ua apsan mande ong-jajok. Na-simang minggittam 
Christmasni Gisikrang angna jerangko mesokmanaha, uarang 
angna bang-a skianirangko on-aha aro anga da-on 
dingtanggimin mandesajok. O Gisik,’ ua gisik ka-tong 
gimikchi inaha, ‘angna ka-sachakpabo. Anga angni janggi 
tangani bewalko dingtangatgen, angna ka-dongani dongkua 
ine angna aganpabol’ 

Re-banasienggipa Christmasni Gisik be en til-tilaha aro 
dikdiksanade uni tom-tom jrip dongani kimkim ong-jaha, aro 
ua je somoioba gimaangaignok ine Scrooge uiaha, indiba 
mikkangchide pilakan namaignok ine uni ka-dongataniko 
man-na mol-molaniko ua dontongna man-jaha. 

‘Anga ku-rachaka, namgipa Gisik,’ ine ka-dimeatani 
kattako on-na skangan gimaanggnok ine kenjagoke ua 
chrikwataha, ‘Anga angni ka-tongo Christmasni Gisikko tange 
rakkina ku-rachaka. Christmasni somoiosan ong-gija, bilsi 
a-najolan, anga jaksramgen aro sakgipinrangni duk-sukna 
simsakgen. “Manderangna tom-toma”, uan angni pilak 
karbarni miksongani ong-gen.’ 

Gisikko salrikkuna ingipa gita Scrooge uni jakko rim-na 
jotton ka-aha, indiba Gisik Scroogena bate bilakbatachim aro 


48 



bon kamaonan jrip dongari ua Scroogeko sikpakgalataha. 
Gopramo donggipa mande-jagringna donsogiinin rasoiigoni 
dingtanggipa rasongko onskachina Scroogeni 
mol molengpittion, Gisik chonroroangaha, ga akgropaha aro 
gimaangaha. Scrooge palang ja chokko nitatari dongrikaiaha. 
Gara uni palang ja chokanchim aro ua palangtangon tue 
dongengachim. 

GISIK GITAL SCROOGE 


Scrooge jajajiji dake niwingwangaha. Gisikko 
jajrengprete mol-moldugaanian ua rang sisokkujachim aro 
gisik so-sojengjeng ong-e grapani mikkang sosikuaiengachim. 
Ua banomancha ong-pilengachim uko tik ka na gita gisik 
tom-tomatna adita minitrangkode nangaha. Indiba Oe, 
maming jajaani grian ua palangtangonchim aro 
kutturitangonchim, aro mingantian uni tuna skang donga 
gitan dongtokaiengachim. 

‘Tuna skang! Indiba uara badita walrangna 
skanganchim?’ ine ua chanchiaha. 

Je ong-oba, maming gipinni gimin chanchina gitaba 
biaptango ong-ana kusi ong-prete, ua rang-spemane aro gisiko 
chu ongnika gnang kodamo dan dane dongaha. Indiba 
ruutgijan, ua an-tangna ong gimin pilak ong ronggija 
obostarangko gisiko chanchiattaiaha. Ua do ga doktikanini 
ong-ronggija dingtanganiko gisik ra ataha, chankolko duule 
angipa pil-engrango Jacob Marleyni mikkang nakatako gisik 
ra-ataha, Marleyni Me-mangni re-bae grongeako aro uni pilak 
agananggiminrangko ua gisik ra-ataha. 

Batanggimin Christmasni Gisikni uko janggi tangpiltaie 
niatgipa bi sani, dal drobaengmitingni aro panteni 
obostarangko ua gisiko nikattaiaha. Uni janggi tangna 
a-bachengani salrangko on-tisaba chanchiatgija dakna, pilak 
ka-saaniko gualna, aro uni nama miksonganirang 
chanchianirangko watgalna gitara, ua mairongpilgipa 
mandesa ong-aha! 

Unikode Da-oni Christmasni Gisikni katchaani 
ka-srokani! Scrooge chanchiaha, ‘Ba! ua katchagipa Gisik 
angko badita manderangona aro biaprangona rimangaha. 
A-gilsak gimikko on-skagen inomangba anga maming saloba 
uko srejawachim -mongsongbate Bob Cratchitni aro Redni 
janggi tanganirang aro nokdangrango naueaniko. Bi-sa Timara 
baditan ka-donga aro Fredni jikgipara chanangbea.’ Ua 
uamangko gisik ra-ate ka-dingsmitaha. 

Ua Re-banasienggipa Christmasni simdimgipa ku agana 
grigipa Gisikko aro uming re pae uni pilak knagiminko aro 
nikgiminko gisik ra-aton, uni kadingsmitani 
bon-chongdikaha. Ua chanchiaha, ‘Uni ra-banasienggipa 
biterangming chanchirimode, tangka - chanramo angni 
bimchipdugaaniara baditan gisik griani.’ 

‘Indiba da-ode,’ Scrooge gam-e, gam chonginoten, aiao 
inmane inaha, ‘karbarna aro rang-gamna gokapile gisik 
on-dugaaniara batanggimin chasongnisajok. 
Batanggiminnisajok, Batanggiminnisajok, 

Batanggiminnisajok,’ ine ua ka sroke chrikwataha. Uni 
ka dingsmitgija donggipa pilak bilsirangna gro cholpilskana 
ingipa gita ua ka-dinganikon ka-dingaha. 

Ua palangoni bilonaha aro ba ra krujoljole, katla 
aganroroe aro an-tangna ka-dingakon dontonggija kutturi 
gimik katjokjokaha. Longpant mikkangko ki saiig done 
ganjoljole ua inaha, ‘Unon Marleyni Me-mangara 
asongachimba. Oh. uamangni cha-gija dongopaigipa cha ani. 
Uara angni duk ong-enggipa gisikrangko nauatgipa kelki.’ Ua 
da-ode longpantko Uk ong-en ganjok, indiba butamrangko 
maidake teka ua gualsrangahakon. ‘Batanggimin Christmasni 
Gisikara ianon asongachim, aro angni mande roram dringkoba 
da-al pringde jrangkale nika. Da-oni Christmasni Gisikni 
ianona re-baani a-selan ong-enggen.’ 

Ua ka-dingsikaha, ka-dinggakaha aro kadingsmitaha aro 
bon-kamao ua chola ba-ra name ganmanaha aro 
butamrangkoba tektokaha. ‘Jacobni Me-mangara bebeanchim,’ 
ine ua chrikwataha. ‘Batanggimin Christmasni, Da-oni 
Christmasni aro Re-banasienggipa Christmasni Gisikrang 
gimikan bebeanchim. Mittelbea, Jacob, na-simang minggittam 
Christmasni Gisikrangkoba. Na-simang pilakan bebeanchim 
aro angaba bebean. Indiba anga da-ode mande dingtangjok, 
Mande Dingtangjok, MANDE DINGTANGJOK. Anga 
dingtangjok ine sakantian nikgen. Indiba iara jani mai sal 
anga sandichengna nanggen’, ine ua ka-dingaha. 

Ua kelki gita nauataha. Rongtalgipa, balsranggipa. 

ka-singipa pring, on tisaba guurini chinan dongja. 
Nambegipa, gitalgipa pring, gital Scroogeming meliaijok. 

‘O, Mr. Scrooge,’ ine bi sa jajajiji dake ku chakaha. 

‘Knatimbo, angni kasara Bisa, daalara mai sal naa angna 
aganna man genma?’ ine Scrooge sing aha. 

‘Christmasni Sal, skigipa,’ ine bi-sa aiao inmana gnang 
aganchakaha. 

Indakode Christmas Salan ong aiengpitti! Jacobni 
Me-mang aro minggittam Christmasni Gisikrang uamangni 
nama kamko walsanon dakjok! Namjok-Namchongmotjok. 
Namchongmotbebejok. Ua rasong gnangbeaha. Christmasni 
Salan Ebenezer Scroogeni gital janggi tanganini 
a-bachenganiko chin mesokgnok. 

‘Ua sorok dilgnini pil sachi do-o palgipa dokanko na a 
uiama?’ ine ua bi-sako sing onataha. 

‘Uia, maina uijawa,’ ine ua aganchakaha. 

‘Ua turkey do o dal begipako palkujawamasai? Na a 
uiama?’ 

‘Anggita ong-pile dal gipa turkey do okoma? Uade 
dongaiengkua, skigipa. Mainasa! Uade dal dugaanan turkey 
do-o ong-na krapilja.’ 

Scrooge inaha, ‘Inditan chalak! Katangenba do-o 
palgipako ua turkeyko ianona ra-bachina aganebo. Inghing, 
bal-ekjaenga angade. Anga ua turkeyko nangnikchongmota aro 
da-on nanga. Na-a ua mandeko rimjole re-baode, anga nang-na 
paisa on-gen. Na-a ua mandeko rime minit bongana skangan 
sokbapilode, anga paisa bate on-gen.’ 

Turkey do-o ra-na bi-sa katangaha. Gisik ding-dingan 
Scrooge Bob Cratchitni addressko lekka bichrito see, turkey 
do-ona sengna gita jang-ke ong-onangaha. Do-ga doktikaniko 
ua ka-sariri on-tisamangmangsan rim-roke niaiengmitingon, 
me-a bi-sa, do-o palgipa aro turkey do-o cholgugaosajok. 

‘Merry Christmas. Merry Christmas,’ Scrooge gisik 

katchae inaha. ‘Nang-ni kam ta-rakana ha ia paisa, bi-sa aro 
iakora nang-na, do oni dam aro banona ra aiigna nanga iakai 
address. Taxio ra angbo. Rama gimik ja acbi chilangnade 
dal dugaa. lachisa, taxi tdialaigipa! Gadobojok, ua 
gamchatbegipa turkeykodc name simsaku ra angpabo. 
Addressko man-jok? Namjok, namjok. Taxi cbalaigipa, ha ia 
tangka. De re-angbojok.’ 

Taxiko man-a dipet ta raken Cratchitni nokona 
chalaiangaha, aro giljachi re na skang gisik on tisa 
tom-tomatna gita Scrooge kutturitangona gadoangpilaha. 

Turkey dooko nikon Bob Cratcbitde 
jagokman-pilaignok,’ ine ua an-tangna ka dingaha. Do o 
palgipani uni address seako mesokjana kingkingde 
gualsretasakon ine ua chancbigen. Aro sawa uko on atachim 
ua maming saloba uijawa! Ka dingani ong begnok. Cratchit 
jikgipa uko chankol ning o done name song-gen ine anga iiia. 
Ua song-na ritna changchongmotenggen. Aro bi-sa Tim turkey 
do-oko mepringna cha-manpagnok. Ua namnikosachim. 
Dedrang gimikan uko namnikosachim.’ 

Scroogeni gisik ritchengani ka-srokani pring gimikan 
dongaikuaha. Uni chanchina namnikana baten ruula 
bilsirangna andalgipa pattoknoko chipchange donaoni jokaha 
gita ua daknikaha. Uni gisik gital jakgilelaniara uko 
an-sengnikatbeaha, pekmilanga gita dakatpilaha. 

Ua jang-keko ong-onangtaiaha. Anga giljachina 
ja-manchakna nangja,’ ine ua chanchiaha. Cholgugaora 
rongtalattimgipa me-chikmasa a-pako natsiksikbeengachim. 
Scrooge gisik ding-baahachim, indiba bikan gisik 
ka-sinangpilaha. Tnghing. Ua me-chikmara kangal - cholgri. 
Raken kam ka-a, cholgria aro kakketa. Ua maming saloba angni 
manggisioniko ba-rarangko kikchrake darangnaba paljawa.’ 

‘Merry Christmas, angni ka-sara,’ Scrooge una inaha. ‘Ha 
ia tangka on-tisa. Chola gital ra-bo. Christmasna nitogipa, 
chola tangsimko. Aro nibo, nang-na dormaha on-mitingo 
angko gisik ra-atbo, nang-ni dormaha dunagni barijok. Angan 
nang-na aganachim ine angko gisik ra-ataibo.’ Ua ka-dingsmite 

aro gam-e ka dingroroe sorokjoljol re-angaha. 

Nok rongtalattimgipade jumangsakon ine 
chanchimanpilaha. Christmasna boksis! Antiprako dormaha 
gong-gni man aoni da-o gong brijok! Mr. Scrooge sko tik 
ong-srangjahakon,’ ine ua chanchiaha. ‘Namen gisik tik 
ong-chongmotjajok. Indiba iara uko baditan nambatatbejok,’ 
Aro ua gisik miksongbate doktako natsiksikroroaha. 

Giljachi re-angmitingo, Scrooge sakantinan 
ka-dingsmitaha aro an-tang uigipa kakketkode ‘Merry 
Christmas’ ine salam ka aba. Manderangde ku-angtokaijok. 
Indita name mesokenggipara ka-ding-wacheka grigipa, 
mandeskaming meligijagipa Scroogeanma? O, bigitan 
nikaiake. Indiba mairongpile dingtangbejok! 

Attamsagipao tangka gilna re anggipa me apa sakgnioni 
saksako nikaton, ‘O, umingde anga kusik agangrikna nanggen,’ 
ine Scrooge chanchiaha. 

Ua daariange ‘Merry Christmas’ ine salam ka eaha. 
Mangming bolming dakgipa mandeara aiao inmandugaen 
nigake dongaijok. Scrooge ua mandeni nachikkolo maikoba 
aganmituaha. Mande ka-dingsmite sko gakguaha, indiba 
indita dingtang ong-aniko ua ma sina man-jaha. Mr. 
Scroogeara mejalsan bewal namjabeachim! Je ong-oba, ua 
da-ode ka-sachake mesokengachim. 

‘Mittela, Mr. Scrooge,’ ua inaha. ‘la nang-ni on-gilpaaniara 
bang-begnok. Bang-chongmotgnok. Indiba, sing-anina kema 
ka-pabo, na-ara on-bebena am-engama? Kangal cholgrirangna 
nang-ni on-gilpaaniko na-a tangka bang-en janapake.’ 

‘O, on-bebegenba. Angni nang-na tangka bang-e 
janapgipade skangrango angni on-gijagiparang gimikko 
man-chapa.’ 

‘Mittela, Mr. Scrooge,’ ine maming kenchakani gri mande 
dal-gipa inaha. ‘Bang-a kangal cholgrirangni janggi 
tanganirangkon na-a namdapatgnok.’ 

‘Re-bae angko grongebo,’ Scrooge inaha. 

‘Re angchongmotgen’, mande dal gipa inskaaha. 

‘A-gilsako namnika manderangna loin tonia,’ gilja noko 
git ring-gipa dol ring-aha. Scrooge ka dingsmilako aro 
ka dingako dontongaha. Gitni kattarang aro sulko ua gisiko 
chinapna on-aha. ‘Manderangna tom toma,’ mairongpilgipa 
gital chanchiani. Angni kamtangna aro rang-gamna rikaniara 
krapiljake,’ ine ua an tangna inaha. ‘Namja, ongTonggijani 
aro ma-ekgalatgipa. Pilakming ripeng ong c donganiko anga 
an tangko maidake den sotgaljok Isol manderangna 
simsakani giminsa Christmasan a b^chenga. Anga maidakpik; 
gokagipa ongjok!’ 

Giljani ja-mano Scrooge re roroe roangaha. Ua kusi 
ong-kuengachim, indiba uni katchabeenggipa gisikrang kusi 
ong gipa chu ongnikaniko ong katataha. Ua gritang Fredni 
nokchipak mikkangangaha, indiba ua uanona sokangna somoi 
ruute ra aha. Christmasna nitoatgimin nokrangko ua kusi 
ong e nijoljolangaha. Uni mandeskaming melianichi 
uamangko aiao inmanatpile, ua an tangni uia kakketmingde 
golpoangaha, Soroko kal grikenggipa me a aro me chik 
bi sarangko ua sko rim rokangaha aro mitchi rnitchigipa jak 
ge-prakon paisa bisil ge prak jakkepataha. 

Namen an-sengbegipa somoi. Ua bonkame basako indita 
kusi ong-e re-e roahachim Scrooge gisik ra atjaha. Indiba uni 
chu-ongnikani aro kusi ong ani ning o gisik jajaani 
dongachim. Ua Rredni nokchi Christmasni mepringko cha na 
re-angengachim. Mejalomangmangsan Scrooge uko ka-onange 
kragija ka-done jakkalahaoa, Fbed uko maidake rimchaksogen? 
Fredni jikgipa segipani mamatang Ebenezer Scroogeko 
namnikmanchajaenggen. Ua uamangni bia ka ani somoio 
salam ka-ani nama kattarangkomangba watatjalia, boksis 
watatani ba bia ka-achi re-anganikode daa agansrang. Uamang 
uko kusi ong-e rimchaksojaode ua uamangko matnangna 
man-jawachim. Indiba uamang uko kusi ong-e 
rimchaksoosachim ine ua chanchiaha. Ong-jaode ian una 
namen neng-nikbeani ong-genchim. Beben uara uni dosni 
a-selan. Indiba Fan-ni depante! Ka-sabea Fanni degipaoniko 

ua an-tangko maidake ma-ekgalna man jok? 

Gonggeske re-e rooba, ua re e roaniko ruutatchana 
man-jawajok, jegitaba gisik so-sojengjeng ong china. Indiba 
FVed-ara mande nama ine ua an-tangko ka-dimeataha. Je 
ong-oba, ua mamatang Ebenezerko cha-na okamahachim. 
Bon-chotao uni Mama Ebenezer R-edni cholgugaojok. Indiba 
ua do-ga doktikani silona jaktangko de-dona man-jaha. Ua 
baditaba chang jotton ka-aha, indiba jakara jepon dongaiaha. 
Uni gimin ua nokona dakanggipa ramao adita re-jojoaha, 
unikoa an-tangna sa, gni, gittam ine chane, do-gaona 
katpretangaha aro ua do-ga doktikani silko nambee de-doaha. 

Rongtale gangipa chingipa kam ka-gipa me-chik saksa 
do-ga oaha. 

‘Nang-ni nok nokgipa aro uni jikgipa noko dongama?’ 
ine ua ka-dingsmite sing-aha. 

‘Oe, skigipa, cha-ramo. Nang-ni bimingara maiachim?’ 
ine ua sing-aha. Uko rongchinge kam jakrake nika. 

‘Anga napange an-tang aganeaigen,’ Scrooge inaha. Anga 
uamangko on-titi jagokatkuna.’ 

Indake ua cha-ramona re-ange do-gako ka-sne oeaha. 
Dongnua kal-enga ingipa gita ua nicholuate inaha, ‘Fred?’ Fred 
jagokmanpile an-pildataha. Cha-chakram tableo cha-ani toako 
sachie donakosa ua niengachim.Uni mikkang nikatgipara 
niksretasakon ine chanchie ua sing-aha, ‘Sawa re-baa?’ 

‘Nang Mama Ebenezer, Fred,’ ine Scrooge kratcha-siksik 
dake aganchakaha. ‘Napbana man-genma? Angade 
Christmasni Mepringnasa re-baa.’ 

Napbana? Uko salnapbaaha aro jakpong go-okna am-pile 
salam ka-aha. ‘Mama Ebenezer, Mama Ebenezer’, ine FVed kusi 
ong-bee inaha. ‘Mairongpile kusi ong-gipa jagokatani. Na-a 
chanchitaie ianona re-baahanina anga kusi ong-bea. Ian angni 
jikgipa. Mama.’ 

Gritangni chanangbegipa jikgipako Scrooge salbake 
ku-dimaha. ‘O, inditana neng-beade ong-jake iara,’ ine ua 

chanchiengachim, ‘aro uamangko angko nikna kiisi ong bohea 
gita nika. lanona re bae anga kusi ong bejok.’ 

Kusi ong a? Uamang una an tangtangni dangdike on ako 
chuongan chu-ongnikjachim. Unochacha napbaeriggipa piJak 
ripengrangna uamang uko rasong chabee agane on aha. ‘Ian 
chingni Mainatang Ebenezer. Ian chingrii Mainatang 
Ebenezer,’ ine uamang gaora de e uko mesokjoioaha. 

Skango Gisikming nikangahani gimin Scrooge 
sakantikon uiaha aro uan chu soksrangbalgipa aale cha ani 
ong ahachim. Uamang ok gappilen cha a ringaha aro 
kal-anirangkoba suk ong e kal-aha. Uamang Mikron Katipo 
Kalani, Gipinrang Jeko Agana Ukon Dakna Nangaigipa Kalani, 
Maidake, Basako aro Bano ingipa chanchichipe Kal ani aro 
Ong a ba Ong ja ingipa Kal aniko kal-aha, jerangkon uamang 
kal-gcn ine Scrooge uisoaiengachim. Sakantian uko uno 
dongpaatna kusi ong-beaha aro uaba sakantikon namnikbeaha. 
Uan bon-kame nokoni re-ongkatanggipachim. 

‘Mittelbejok, Fred aro angni ka-sara, nang-koba. Angko 
nokchakanina na-simang sakgnikon mittelbejok,’ ine Scrooge 
re-ongkatangmitingo aganaha. ‘Ruutgijan na-simang ang baksa 
mepring cha-skana nanggen, aro da-ontal anga na-simangko 
grongrongna nanggen. Nangchongmotgen. Indita jarangna 
anga maina na-simangni nokona re-bajajok chancliinan 
man-japiljok. Angan goka dakjok. Walnam, angni ka-saarang.’ 

‘Walnam, Mama,’ uamang inrikaha. ‘Chinga ruutgijan 
nang-chi roanggen. Walnam.’ 

‘Baditan budepa nambea,’ Fired jikgipa inaha. ‘Nang-ni 
uko talataonikode anga uko inditan mande an-saobegipa ine 
bebera-jawachim.’ 

Fred ka-dingsmitaha. Ua kusi ong-pretaiaha aro jajaaba 
jajaengachim. Je ong-oba, Mama Ebenezer da-ode uamangming 
melijok aro uan mongsongbatachim. 

Pringgipino, Scrooge officechi seng-gnang re-angaha. Ua 
Bob Cratchitna skangan soksona mangsongachim. Aro Bob 
on-tisa ja-manchakbaode, uko jagokatna uni tarisogipana 

batesa nambataigenchim. Uni gimin ua pring 9 bajina skangan 
officeo asongengjok arc Bobara ja-manchakbabebeachim. 

Minit 5. Minit 10. Minit 15. Bobni sokbaode minit 16 
badeangpiljok. Ua ta-rake tuppiko aro gitoko wengipako okaha 
aro susaenga ingipa gita lekkao sechichina a-bachengaha. 

‘Cratchit,’ ine Scrooge nokningni dringoni okamataha. 

Bob asongchakanioni bildoe, kending kending dake 
nokgipani table mikkango chadengeaha. 

‘Cratchit, na a da-al pringo minit 10 ja-manchakbaa,’ ine 
Scrooge raken aganaha. ‘Indakede cholijawa. 
Cholichong-motjawa.’ 

‘Bilsio changsasan, Sir, mikkangchi indake ong taijana 
gita anga simsakgen. Mejatamo anga an-seng-mesaachim, Sir. 
Anga kema bi-a.’ Bob ku-chonbee ja-manchakani a selrangko 
to ta to-ta talataha. 

‘Nang-ni indakako anga aratnikpiljok,’ ine Scrooge 
chrikdataha. ‘Neng-nikchongmotjok. Indake ongtaiatjana gita 
anga simsakgnok.’ Ua asongaoni chakatprikprake uko 
su-atsrangna ingipa gita Bobchipakna re-angaha. Indiba uni 
pal, uko gipake ka sariri inaha, ‘la officeo je obostarang 
ong-enga anga uarangko chakna amjajok, Bob Cratchit, uni 
gimin anga nang-ni dormahako bariatna tik ka-aha. 

Bob nachikkoltangkon bebera-na man-piljajok. 

‘Cratchit, namgipa mande, re-ange koela bang e breebo, 
aro indakenba wa-al jele so-bo, jedakode wa-al chaka gita 
daknikgen. Ruutgijan nang-ni nokdangna anga maiko dakna 
man-gen, uko an-ching sakgni chanchirimna nanggen; Peterna 
kam sandiani gimin jean bang- a kamrangoni mingsa, aro 
mongsongbate Bi-sa Timni gimin, Ua ruutgijan rama re-na 
man-aigen, ang kattako nibo na-a. Anga uko dakatgen. 
Marthaba. Bia agre rake kam ka-na nangja; chanangbegipa 
Martha. Nang-na aro nang-ni nokdangna Merry Christmas, 
Cratchit! Da-ondipet an-ching pilaknan obostarang 
nambatrorognok. INDIBA RE-ANGE KOELA 

BREECHENGBO, sin dugaenga.’ 

Bob mikjumango gitasa re ongkatangaiaha. ‘Mai 
a-gilsakkosa da-oara Mr. Scroogeara dakna am engjok,’ ine ua 
chanchiaha. ‘Jeba ongchina, koela bang-bate ra-aniara namgipa 
chanchiani. Jara dakpile sin-gokenga.’ 

Scroogeara uni skango uigimin ka-namgijagipa, on-tisaba 
gomgijagipa mande bakan ong-angpilaigen ine Bob Cratchit 
jajrengna nangjawachim. Scrooge kattatangko pe-jaha aro 
Cratchitni nokdangko an-tangni nokdang ingipa gitan nirok- 
sandiaha. 

Peter kam namako man aha. ‘Antio gong-kolgrik aro 
namen kam ka-enga. Mr. Scroogeni dakchakani giminsa,’ ine 
Cratchitni nokni manderang saksa sakgipinna rasong chae 
agangrikaha. Martha nambegipa chola dokano kam ka-engaha 
aro somoi ruutdugae ka-na nangjachim. Cratchilni 
chonchongipa depante sakgni, Belinda aro Cratchit jikgijja 
Scroogeara namen ka-sachakgipa, mite padotsakon ine 
chanchimanpilaha. Aro Bi-sa Tim? Bi-sa Tim bilsi.saon 
rasong chae re-roroengahachim. 

Scrooge Cratchitmangko dakchakari donaijaha. Bading- 
chiwalgiparangni aro karbar dakgiparangni dolrangchi ua 
bang-a rasong grigipa manderangko gital janggi tanganiko 
tangna dakchakaha. Kora-kempa bi-sarangna ua school ge-sako 
kuliaha. Uni nokko rongtalattimgipa aro ba-ra su-timgipani 
kam nama ine bang-a manderangnan ua agane on-ahani gimin, 
uamang uamangni bang-a dedrangna chu-onga gita namgipa 
cha-anirang aro ding-gipa chola ba-rarangko bree on-na gita 
tangka man-aha. 

Ku-si ong-na gita altuabatgipa aro chong-motgipa ramade 
gipinrangko dakchakanian ine ua ta-raken skie ra-aha. Indiba 
namen ong-ronggijani, ua manderangna ka-namgija dakaniko 
aro gipinrangming meli-ma-gapgija, an-tangko kamo 
jakgitchaatgija rakkianiko dontonga intalan, uni karbar 
silroroaha, Ua skangna bate tangka bang-bate man-aha. 

Fred, uni jikgipa aro Bi-sa Timan uni 

namnikbatgiparangchim. Indiba uni gisik bewal an-sengani 
aro dakchakna skanian una banga ripengrangko man-dapataha 
aro uamang uko noktangtango cha na okamaha, jeon uni 
imbikpilgipa ku-rang aro kal-anirangko kalna aro golporangko 
aganna gisik nanganian soka chakenggipa nokmechikrangko 
uko namnikataha. Kakketko aganode, ua ripengskarangni 
namnikbatgipa gimal ongbaaha. 

Scroogeara kenesa gisik dingtangahama? 
Re banasienggipa Christmasni Gisikming uni nikgiparangko 
chu sokgija ong atnasama? Ma, Batanggimin Christmasni aro 
Da-oni Christmasni Gisikrang uni janggi tangani bewalrangni 
ong-gramaianiko mesokani giminsama? Sawa aganna amgen? 
Uni gisik ka-tong dingtangani asol a sel jeba ong china, 
Christmasni Gisikrang kamtangtangko namen dakaha. Jacob 
Marleyni Me-mangni mikkang pa eaniara ong gramaijaha. 

